Қоидабузарнинг «ака»си «ишни ҳал қиламан» деб шу кўйга тушди\nҚоидабузарнинг «ака»си «ишни ҳал қиламан» деб...\n09.12.2019 17:21 0 3453\nИчки ишлар вазирлигининг Ўз хавфсизлиги бошқармаси Самарқанд вилояти бўйича бўлимига вилоят ИИБ Йўл ҳаракати хавфсизлиги бошқармаси йўл-патруль хизмати батальони 3-отряди ходимларига фуқаро томонидан пора таклиф қилинаётганлиги ҳолати юзасидан тезкор маълумот келиб тушган.\nМаълум қилинишича, жорий йил 6 декабрь куни соат 13:00да Нуробод тумани ҳудудидан ўтувчи халқаро аҳамиятга эга бўлган А-378 автомобиль йўлининг 35 километри бўйлаб «Нексия-2» русумли давлат рақам белгисисиз автомашина қарама-қарши йўналишда ҳаракатланиб келаётган пайтда ЙПХ ходимлари томонидан тўхтатилади.\nҲайдовчига тўхтатиш сабаблари тушунтирилиб, ундан тегишли ҳужжатларни тақдим этиш сўралади. Аммо ўзини Қашқадарё вилояти Чироқчи тумани Чувиллоқ қишлоғида яшовчи, 1993 йилда туғилган Ж.Б. деб таништирган ҳайдовчи барча зарур ҳужжатлар уйида қолиб кетганини билдиради. Шу боис маъмурий баённома расмийлаштирилиб, автомашина жарима майдончасига жойлаштирилади.\nШу куни соат 18:30ларда Пастдарғом туманидаги «Чархин» қўрғонида жойлашган вилоят ИИБ ЙҲХБ ЙПХБ 3-отряди маъмурий биносига, мазкур отряд 1-сафарбар гуруҳи инспектори, катта сержант Ф.Муҳаммадиевнинг олдига ўзини ҳайдовчи Ж.Б.нинг акаси Р. деб таништирган фуқаро келади. У укасига тегишли бўлган автомашинани жарима майдончасидан чиқариб бериш ва содир қилган қоидабузарлиги ўрнига енгил турдаги қоидабузарликни маъмурий баённомага киритиб беришни сўраб, бу «хизмат» эвазига 400 АҚШ доллари миқдоридаги пора таклиф қилади. Катта сержант Муҳаммадиев фуқаро Р.га бу ҳаракати қонунга зид эканлигини қанчалик уқтирмасин, у таклифини такроран билдириб, эртага келишини айтиб чиқиб кетади.\nКатта сержант Ф.Муҳаммадиев суҳбатни мобиль телефон аппаратига ёзиб олади ва вилоят ИИБ бошлиғи номига тезкор тадбир ўтказишни сўраб, билдирги билан мурожаат қилади.\nУшбу билдирги асосида 7 декабрь куни соат 14:00ларда ўтказилган тезкор тадбир давомида 1975 йилда туғилган, Қашқадарё вилояти Чироқчи тумани Чувиллоқ қишлоғида яшовчи Р.Ш. вилоят ИИБ ЙҲХБ ЙПХБ 3-отряд масканида катта сержант Ф.Муҳаммадиевга 1750000 сўм ва 200 АҚШ долларини пора тариқасида берган вақтида ашёвий далиллар билан ушланди.\nМазкур ҳолат юзасидан Пастдарғом тумани прокуратураси томонидан жиноят иши қўзғатилиб, дастлабки тергов ҳаракатлари олиб борилмоқда.\nпора Самарқанд қоидабузар\nҲуқуқ Кеча, 23:23\nҲодиса 03/03, 09:46


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ўзбек шоу-бизнеси вакилларидан бири уйланди(Фото)\t12:37, 01 август 2016\t29 июль куни ўзбек шоу-бизнеси оламида янги бир оила бунёд этилди. Пойтахтдаги “Чароғон” ресторани шу куни юлдузлар ёғдусига тўлди. Бу ҳақда “Fattohhon.com” хабар бермоқда. Анчадан бери кўринмай қолган хонанда Алишер Раҳматуллаев Зилолахон исмли қизга уйланиб, бўйдоқлик билан хайрлашди. Икки ёшни никоҳ оқшоми билан қутлаш учун кўплаб санъаткорлар ташриф буюрди. Манзура, Зиёда, Улуғбек Раҳматуллаев, Достон Убайдуллаев каби санъаткорлар шулар жумласидан. — Бундан 2 ой аввал “Ўзбекнаво” Эстрада Бирлашмасидан Лицензия олиб, ўз ижодий фаолиятимни қайта бошладим. Ижодимда илк хит даражасига чиққан қўшиғим “Чора-чора”ни янги талқинда куйлаб, унга клипмейкер режиссёр Жонрид томонидан клип суратга олдирдик. Рафиқам Зилолахон унда суратга тушган, аммо актриса эмас! У Юридик коллежни тамомлаган, ҳозирда уй бекаси. Лекин, санъат борасида маҳорати кучли, шу сабабли ҳам, рафиқамни клипимда суратга тушишига қаршилик қилмадим. Қолаверса, яна бир янги “Нолам” қўшиғини Зилолахон билан бирга дуэт тарзида куйлаб, унга ҳам клип суратга олдирдик,—деди Алишер Раҳматуллаев сайт билан суҳбатда.\nИкки ўзбек хонандаси бир кунда турмушга чиқди\tИжтимоий тармоқларда машҳур бўлиш учун жонини гаровга тиккан қиз (Фото)\tСайёранинг энг бадавлат инсонларидан бири Марк Цукерберг қандай яшайди?(Фото) Фотожумбоқ: Интернет “учоёқли” қиз жумбоғи устида бош қотирмоқда, аслида...\tШаҳзода Муҳаммедова россиялик мижози учун оғирлиги 24 кг бўлган никоҳ кўйлагини яратмоқда (ФОТО)\tСелфисида йиғиштирилмаган хона кўриниб қолган қиз ижтимоий тармоқ фойдаланувчиларининг кулгусига қолди (Фото) Отправить


Динимиз инсониятни ўқишга, ўрганишга, билимли бўлиб унга амал қилишга чақиради. Қуръони каримнинг дастлаб нозил бўлган ояти ҳам ўқишга тарғиб экани ҳеч кимга сир эмас. Илм талаби билан боғлиқ ояти карималар кўплаб нозил бўлган ва бу борада ривоят қилинган ҳадиси шарифлар ҳам талайгина. Шу мавзуда ривоят қилинган ҳадислардан бири Абдуллоҳ ибн Масъуд (р.а.) дан ривоят қилинган:\nقال النبى عليه السلام من تعلم بابا من العلم ينتفع به فى آخرته و دنياه اعطاه الله تعالى خيرا له من عمر الدنيا سبعة آلاف سنة صيام نهارها و قيام لياليها مقبولا غير مردود\nПайғамбар алайҳиссалом айтдилар: «Ҳар ким устознинг олдига бориб, илмдан бир боб ўқиса, бундай киши дунёда ҳам, охиратда ҳам илмидан фойда топади. Аллоҳ таоло минг йилгача унга ҳар куни рўза тутувчи ва ҳар кечасини бедор ўтказиб ибодат қилувчининг савобини ато қилади.\nБошқа бир ҳадисда Пайғамбар алайҳиссалом айтдилар:\nفال النبى عليه السلام انا مدينة العلم وعلى بابها\nПайғамбар алайҳиссалом айтдилар, “Мен илмнинг шаҳридурман ва Али ўша шаҳарнинг дарвозасидир”.\nБу ҳадиснинг бир неча хаворижлар эшитиб, ҳасад қилдилар ва кенгашиб айтдилар. Бизлардан ўн киши ёлғиз-ёлғиз бориб, Алидан битта масалани сўраб кўрамиз. Агар ҳар биримизга бошқа жавоб берса, Муҳаммаднинг сўзи рост бўлади. Алининг олимлигини тан оламиз.\nШундай деб, Алини имтиҳон қилмоқчи бўлдилар. Улардан бири ҳазрат Али (р.а.)нинг ҳузурларига келиб:\n– Эй Али, илм афзалми ёки мол афзалми? – деб сўради.\n– Илм пайғамбарлардан қолган мерос, мол эса кофирлардан қолган меросдир, – дедилар.\nХавориж кетди, бошқаси келиб:\n– Илм сенга сақловчи ва қўриқчидир, аммо сен молга қўриқчи ва қўрғон бўласан – дедилар Али (р.а.).\nШундан сўнг у ҳам кетиб, учинчиси келди ва сўради:\n– Эй Али, илм афзалми ёки мол афзалми?\nҲазрат Али (р.а.):\n– Моли кўп кишининг душмани кўп бўлади, илмлик кишининг дўсти кўп бўлади, – дедилар Али (р.а.).\nСўнгра у ҳам кетиб, тўртинчиси келди ва сўради?\n– Илм афзал, – дедилар Али (р.а.).\n– Қайси далил билан илм афзал? – сўради ҳавориж.\n– Молни сарфласанг камаяди, илмни сарфласанг кўпаяди, – дедилар Али (р.а.).\nУ ҳам кетиб, бешинчиси келди ва сўради:\n– Мол кўп киши бахиллик ва лаимлик номи билан эсланади. Илмли киши катталик ва ҳурматлик сиҳати билан ёдга олинади, – деб жавоб бердилар Али (р.а.).\nСўнгра у ҳам кетиб, олтинчиси келди ва сўради:\n– Илм афзал, – жавоб берди Али (р.а.).\n– Молни ўғридан асраш зарур, аммо илмни асрашнинг ҳожати йўқ, чунки уни ўғри ололмайди, – дедилар Али (р.а.).\nСўнгра у ҳам кетиб, еттинчиси келди ва сўради:\n– Илм афзал, – дедилар Али(р.а.).\n– Бой киши қиёматда молидан ҳисобга тутилади. Олим кишининг илмидан ҳисоб олинмайди, – дедилар Али (р.а.).\nСўнгра у ҳам кетиб, саккизинчиси келди ва сўради:\n– Қайси далил билан илм афзал? – деб сўради хавориж.\n– Мол кўп турса эскириб, чириб қолиб, нобуд бўлади, аммо илм кўп замон турса ҳам тобора қувват ҳосил қилади, – дедилар Али (р.а.).\nШундан сўнг у ҳам кетиб тўққизинчиси келди ва сўради:\n– Мол дилни хира ва қора қилади, аммо илм дилни равшан ва мунаввар қилади, – дедилар Али (р.а.).\nСўнгра у ҳам кетиб, ўнинчиси келди ва сўради:\n– Кимнинг моли кўп бўлса, маст бўлиб, Фиръавндек худоликни даъво қилади, агар илми кўп бўлса, пайғамбарлардек шикасталик билан бандалик қилади, – дедилар Али (р.а.).\nШундан сўнг ҳаворижларнинг ҳаммаси ҳазрати Али(р.а.)нинг олимлигига ва Пайғамбар алайҳиссаломнинг ростгўйликларига тасдиқ қилиб, мусулмон бўлган эканлар. Шунда Ҳазрати Али уларга:\n– Агар умримнинг охиригача илмнинг фазилати ҳақида сўрасангиз ҳам ҳар бирингизга бошқа-бошқа жавоб берар эдим, – деган эканлар.\nХулоса ўрнида айтиш мумкинки, илмнинг фазилати ҳақида яна бир қанча оятлар, ҳадислар ва олимларнинг бу борадаги шарҳлари мавжуд. Агар уларнинг ҳар бири қунт билан ўрганиб чиқилса илмнинг фазилатлари олимларнинг даражалари янада яққолроқ намоён бўлади.\nМанбалар асосида Тошкент шаҳар Олмазор тумани “Иброҳим ота” жоме масжиди\nимом-хатиби Худойберди қори Саидов тайёрлади.\n1417 марта ўқилди\nДругие материалы в этой категории: « Маҳзун бўлманг\tМуаммони ўзимиз пайдо қиламиз (Биринчи мақола) »


НАСА олимлари Ер атмосферасида карбонад ангидрид гази миқдори ошганини таъкидлади\n19 Сен 2019 2598\nТадқиқотчиларнинг таъкидлашича, Ер сайёраси атмосферасида 2019 йилнинг авустида 2018 йилнинг шу даврига қараганда – карбонад ангидрид гази (СО2) миқдори 3 бандга ошганини ва инсонларнинг энди ҳавога ис гази ажралиб чиқиши ва глобал исишни тўхтатиб тура олмасликларини маълум қилишди. Бу ҳақдаги барча маълумотлар НАСАнинг Twitter ида келтирилган.\nХабарда келтирилишича, карбонад ангидриднинг ҳавога чиқарилиши йилдан-йилга мунтазам ошиб бормоқда. Аммо кўрсаткичларнинг ёзда камайиб, қиш ойларида ошиб кетиши кузатилади. Бироқ Ер сайёрасидаги ишлаб чиқариш технологияларини, саноатни углеродсиз кўринишга ўтказиш қисқа давр ичида амалга ошадиган иш эмас, боз устига, жуда улкан сарф-харажатларни талаб этади. «Яшил» лойиҳаларнинг ҳам ўзини намоён қила бошлашига яна энг камида 25-30 йил керак бўлўлиши келтирилади.


Замонавий автомат дарвоза бир ҳафта хизмат қилди - Истеъмолчилар ҳуқуқларини ҳимоя қилиш Агентлиги\nҚорақалпоғистон Республикаси. Истеъмолчи ҳуқуқлари эса қонуний тикланди\nНукус туманида яшовчи истеъмолчи чиройли, сифатли ва энг асосийси замонавий автомат дарвозага буюртма беради. Ўрнатилган масофадан бошқариш пультли дарвоза ўн тўрт миллион сўмдан ортиқ пулга харид қилинади ва бор-йўғи бир ҳафта хизмат қилади. Автомат дарвоза очилса ёпилмай, ёпилса очилмай қолади: бунинг оқибатида автомашина гоҳ ичкарида, гоҳ ташқарида қолиб кетади.\nҚазақбаева Сайёра, истеъмолчи:\nМен бу ҳақда хизмат кўрсатувчи жамиятга бир неча маротаба мурожаат қилдим. Аммо бизга ҳеч қандай жавоб берилмади. Шу орада 1 ойдан кўп вақт ўтди. Охири Қорақалпоғистон Республикаси Монополияга қарши курашиш қўмитаси ҳузуридаги Истеъмолчилар ҳуқуқларини ҳимоя қилиш бошқармасига мурожаат этишга мажбур бўлдим. Бизнинг мурожаатимиздан кейин бир ҳафтада мурожаатимиз бўйича жавоб берилди. Жамият ходимлари томонидан дарвозадаги барча камчиликлар бартараф этилди.\nУч йиллик кафолат муддати берилган дарвозадаги нуқсонлар ўз вақтида бартараф этилмаганлиги сабаб истеъмолчи Қорақалпоғистон Республикаси Монополияга қарши курашиш қўмитасининг истеъмолчи ҳуқуқларини ҳимоя қилиш бошқармасига мурожаат қилади. Бошқарма кўмаги билан Нукус шаҳридаги “XAMKOR PRO EXPORT” масъулияти чекланган жамият томонидан қисқа муддатда автомат дарвоза қайта таъмирланиб, соз ҳолатга келтирилди ва истеъмолчининг ҳуқуқлари тикланди.\nМурожаатга тезкорлик билан муносабатда бўлиб, уни ижобий ҳал этгани учун Қорақалпоғистон Республикаси Монополияга қарши курашиш қўмитаси ҳузуридаги Истеъмолчилар ҳуқуқларини ҳимоя қилиш бошқармасига ўз миннатдорчилигимни билдириб,раҳмат дейман.\nCategories: Муаммо: мурожаат ва натижа, Янгиликлар 02.04.2021


БАЙРАМ ТАРИХИ ВА АНЪАНАЛАРИ\non 01 Июнь 2019 .\nХалқаро болаларни ҳимоя қилиш куни кўпчилик мамлакатларда 69 йилдан буён ёзнинг дастлабки санасида нишонлаб келинмоқда. Дам олиш куни бўлмаса ҳам бу кун ҳақиқий болалар байрами ҳисобланади.\n1949 йилда Парижда Аёлларнинг халқаро демократик федерацияси конгресси бўлиб ўтди. Унда болаларнинг бардамлиги ва бахт-саодатининг кафолати бўлган мустаҳкам тинчликни таъминлаш учун доимий кураш ҳақидаги шиор янгради. Чунки иккинчи жаҳон урушидан кейин сайёрамизда яшовчи барча болажонларнинг соғлиқ ва хотиржамлигини сақлаш долзарб муаммога айланиб қолган эди.\n1950 йилдан эътиборан 1 июнь Халқаро болаларни ҳимоя қилиш куни сифатида нишонлана бошлади. 1989 йилда БМТ Бош Ассамблеяси болалар ҳуқуқлари тўғрисида Конвенция қабул қилди. Унда бутун дунё мамлакатлари учун болалар хуқуқларини ҳимоя қилишни таъминлаш зарурлиги баён этилган.\nАксарият мамлакатларда бу байрамда болалар ҳуқуқлари ва уларни ҳимоя қилиш ҳақида мунозара ва маърузалар ўтказилади. Шунингдек, турли-туман қувноқ ва маданий оммавий тадбирлар, спорт мусобақалари, концертлар ташкил этилади. Даволанишга муҳтож ва ногирон болалар ҳолидан хабар ҳам олинади.\nМТМ ДА ҚЎШ ТАДБИР\nНамангандаги 42-МТМ шаҳардаги энг катта мактабгача таълим муассасаларидан бири ҳисобланади. Мудира Гулнора Темированинг айтишича, мазкур даргоҳда бугунги кунда 245 ўғил-қиз тарбияланади. Йигирма нафар педагог ходим болалар билан янги педтехнологмялар асосида иш олиб боришади.\nМасалан, Ҳулкар Саидохунова улар орасида энг тажрибалиси ҳисобланади. Шаҳло Жамолова, Зулфия Раҳматуллаева, Сайёра Деҳқонова каби боласевар тарбиячилар меҳнатидан ҳам ота-оналар мамнун. Психолог Муҳаббат Мирзапарова, логопед Дилором Қодирова каби мутахассисларнинг фаолияти кўпчиликка манзур. Педагогик жамоа аъзолари “Илк қадам” дастури асосида ибратли ишлар олиб бормоқдалар.\nЭътиборли жиҳати – муассаса ходимларининг жамоатчилик ишларида фаоллиги эътироф қилинган. Айниқса, “Адолат” СДП Наманган шаҳар кенгаши билан кейинги вақтда ўтказилган қатор тадбирлар барчада яхши таассурот қолдирди. Куни кеча, бу ерда сафдошларимиз билан биргаликда қўшалоқ тадбир ўтказилди. Улар Халқаро болаларни ҳимоя қилиш кунига бағишланди.\nДастлаб ота-оналар иштирокида “Хайр боғча, салои мактаб тадбири” ташкил этилди. Янги ўқув йилида биринчи синфга қадам қўядиган кичкинтойлар мураббиялар раҳбарлигида тайёрланган байрам дастурини намойиш этишди. Унда болалар ўзларининг ҳарфларни таниганликларни, ўқишни ўрганликларини кўрсатишди. Уларнинг ёддан ўқиган шеърлари, куйлаган қўшиқлари ҳам бирчага манзур бўлди.\nТадбирда иштирок этган Ўзбекистон “Адолат” СДП вилоят Кенгаши раиси Исроил Жўраев раҳбарлигидаги бир гуруҳ фаоллар педагоглар жамоасини ва жажжи ўғил-қизларни яқинлашиб келаётган Халқаро болаларни ҳимоя қилиш куни билан қизғин табриклашди. Тарбияланувчиларга ҳомийлар кўмагида тайёрланган шашка тахтаси совға қилинди. Бу ўйинни яхши ўзлаштирган Билолхон ва Муниса ўз маҳоратларини дастлабки баҳсда синаб кўришди. Уларни тўпланганлар қизғин қўллаб туришди. Ҳар бир муваффақиятли юриш қилинганда олқишлар янгради. Муниса шашка доналарини суришда маҳорати юқорилигини кўрсатиб, ғалабага эришди. Ҳар икки иштирокчига совға – китоблар топширилди. МТМда янги ташкил этилган кутубхонага эллик нусхага яқин болалар адабиёти намуналари ҳам туҳфа қилинди.\n– “Адолат”чилар билан биргаликда ташкил этилган бугунги тадбир иштирокчидарнинг ёдида узоқ вақт сақланиб қолади, - дейди 42-МТМ психологи Муҳаббат Мирзапарова. - Айниқса, болаларга шашка тахтаси совға қилингани учун миннатдормиз. У ва кутубхонамизни тўлдирган китоблардан таълим-тарбия жараёнида унумли фойдаланамиз. Партия вакиллари билан ўзаро ҳамкорликни келгусида янада кенгайтиришга келишиб олдик.\n“ГУЛ БАЙРАМИ” ДАВОМ ЭТМОҚДА\non 27 Май 2019 .\nГўзал ва бетакрор Наманган заминида ҳар йили анъанавий равишда ўтказиб келинаётган гул байрами тантаналари давом этмоқда. Гуллар шаҳридаги илк “Гул байрами” 1961 йил 19 августда бўлиб ўтган эди.\nМустақиллик йилларида байрамнинг мазмун-моҳияти янада бойитилди. Бу йил 59-марта ўтказилаётган айём эндиликда “Халқаро гул байрами” фестивали мақомини олди. Боиси, кейинги йилларда нафақат юртимизнинг бошқа вилоятлари, балки қўшни ва хорижий давлатларнинг гулчилари ҳам бу анъанавий байрамга қўшилдилар\nШунингдек ушбу байрамда Наманган шаҳар мактабгача таълим бўлими ва мактабгача таълим муассасалари ходимлари ҳар йилгидан ҳам фаол иштирок этмоқдалар.\nМТМ ФАОЛИЯТИНИ ТЕКШИРИШ ТАРТИБИ БЎЙИЧА МАЪЛУМОТ\nМактабгача таълим муассасалари фаолиятини текшириш тартиби бўйича қисқача маълумот.\nЎзбекистон Республикаси Вазирлар Маҳкамасининг 2019 йил 25 апрелдаги №352-сон «Мактабгача ҳамда умумтаълим муассасалари фаолиятини текшириш ишларини тартибга солиш чора-тадбирлари тўғрисида» ги қарорида қайд этилган муҳим бандлар:\n◾ МТМда режалаштирилган текширувларни ўтказиш ваколатли текширув органлари томонидан, фақатгина йиллик текширув режа-графиги бўйича амалга оширилади;\n◾ МТМларининг йиллик текширув режа-графиги лойиҳаси, МТМларининг тўлиқ рўйхати, уларнинг манзиллари, тўлиқ номи, вазирликлар, идоралар ва уларнинг ҳудудий бўлинмалари билан келишиш мақсадида режали текшириш даврларини аниқ кўрсатган ҳолда, электрон кўринишда тақдим этилади;\n◾ Янги ташкил этилган МТМнинг режали текшируви, қонун ҳужжатларида кўрсатилган ҳолатлардан ташқари, 2 йил давомида ўтказилмайди;\n◾ МТМнинг фаолиятини режали ва режасиз текшириш даври 10 календарь кунидан ошмаслиги лозим.\nМТМни фақатгина режалаштирилган асосда ва Мактабгача таълим вазирлиги билан келишилган ҳолда текшириш ҳуқуқига эга ваколатли давлат органлари ва идоралари:\nИчки ишлар вазирлиги ва унинг вояга етмаганлар орасида қонунбузарлик ва назоратсиз қолиш профилактикасини амалга оширувчи махсус бўлинмалари;\nЁнғин хавфсизлиги давлат хизмати;\nСоғлиқни сақлаш вазирлигининг Санитар-эпидемиологик назорат давлат хизмати;\nЎзбекистон Республикаси бандлик ва меҳнат муносабатлари вазирлиги; 5.Фавқулотда вазиятлар вазирлиги; 6.Ўзбекистон Республикаси экология ва атроф муҳитни муҳофаза қилиш давлат қўмитаси.\n- режалаштирилган текширув - МТМ билан режа-графигига асосан келишилган ҳолда ўтказиладиган текширув;\n- режалаштирилмаган текширув - вазирлик ёки идоралар ҳамда уларнинг ҳудудий бўлинмалари тасарруфида бўлган МТМларни тасдиқланган режа-графигидан ташқари, келишилган ҳолда ўтказиладиган текширувдир.\non 21 Май 2019 .\nФорум 2019 йил 24 май куни "Wyndham Tashkent" меҳмонхонасида бўлиб ўтади. Тадбир иштирокчилари орасида – давлат ва хусусий МТМ раҳбарлари, вазирликлар, халқаро ташкилотлар ва дипломатик корпуслар вакиллари, шунингдек, Ўзбекистонда фаолият кўрсатувчи ва Хитойдан келган дидактик ўйинлар, ўйинчоқлар ва ўйингоҳлар ишлаб чиқарувчилари иштирок этишади.


Қамчиқ довонида юк машинаси темир тўсиққа урилди — видео - Bugun.uz\nҚамчиқ довонида юк машинаси темир тўсиққа урилди — видео\n14:56 | 22-10-2021\nҚамчиқ довонида юк машинаси бетон тўсиққа урилгани маълум қилинди. Бу ҳақда Фавқулодда вазиятлар вазирлиги ахборот хизмати хабар берди.\nКелтирилишича, 21 октябрь куни соат тахминан 17:00 атрофида Тошкент–Ўш халқаро автомобиль йўлининг Қамчиқ довонидан ўтган 226-километрида йўл-транспорт ҳодисаси юз берган. «DAF» русумли юк машина ҳайдовчиси бошқарувни йўқотиши оқибатида темир тўсиққа бориб урилган.\nТаъкидланишича, Фавқулодда вазиятлар вазирлигининг Қамчиқ махсус қидирув, ёнғин-қутқарув бошқармаси қутқарувчилари воқеа жойига етиб бориб, ҳодиса оқибатларини бартараф этиш ишларини амалга оширган. Қутқарув ишига бошқарманинг махсус техникаси ҳам жалб қилинган.\nМаълум қилинишича, ҳодиса оқибатларини бартараф этишда Йўл ҳаракати хавфсизлиги бошқармаси ходимлари ёрдам кўрсатган. Воқеа оқибатида қурбонлар ва жароҳатланганлар қайд этилмаган.\nАввалроқ Сурхондарёда ҳайдовчиси ухлаб қолган «Nexia» бетон тўсиқ ва симёғочга урилганди. Шунингдек, Тошкентда «Lacetti» бетон тўсиққа урилгани ва Қамчиқ довонида ҳайдовчи бошқарувни йўқотиши сабаб «Cobalt» ағдарилиб кетгани хабар қилинган.


10:28 / 13.06.2021\nТуркия ва хориж матбуотида ҳамон қизғин муҳокама қилинаётган турк мафиози Седат Пекер илк марта аниқ бир исмни тилга олган ҳолда, АKP (Адолат ва тараққиёт партияси) Марказий қарор кенгаши (MKYK) аъзоси Метин Кулункка «сумка-сумка» пул берганлигини иддао қилди.\nМетин Кулунк ким?\nРизенинг Гунейсу шаҳрида туғилган Кулунк Юлдуз техника университети битирувчиси ҳисобланади. У сиёсатга киришдан олдин хусусий секторда фаолият олиб борган, Истанбул Тўқимачилик ва кийим-кечак экспортчилар уюшмалари қўмиталарида хизмат қилган.\n1995-2000 йилларда у Истанбул саноат палатаси тайёр кийимлар қўмитаси аъзоси, миллий турк ўрта таълим талабалар уюшмаси ва «Миллий нажот» партияси вилоят ёшлар кенгаши аъзоси сифатида ишлайди.\nАKP ташкил этилгандан кейин у ўз сиёсий фаолиятини ушбу партияда давом эттиради. Дастлаб у АKP вилоят ижроия кенгаши аъзоси, кейинроқ вилоят ташкилоти раиси сифатида ишлайди. 2011 йилги сайловларда парламент таркибига киради ва уч марта – 24, 25 ва 26-муддатларда Истанбул депутати бўлади.\nВилоят раҳбарлиги ўрнига MKYK’га аъзолик\nКулунк 2018 йилги сайловларда депутатликка номзод сифатида кўрсатилмайди.\n2019 йилги маҳаллий сайловлардан сўнг, унинг ҳам номзоди Истанбул вилояти ҳокимлиги учун ҳам кўрсатилган эди. Бироқ Ражаб Тоййиб Эрдўған вилоят раҳбарлиги учун Усмон Нури Кабактепени танлайди. Бунинг ўрнига Эрдўған Кулункни партия раҳбариятига олади ва у 24 мартда АKP’нинг 7-конгрессида MKYK аъзосига айланади.\nУ Гулен билан суратга тушганлар кечирим сўраши кераклигини айтган\n2016 йил 15 июлдаги тўнтарув ташаббусидан сўнг, Кулунк Фатҳуллоҳ Гулен ташкилотига қарши кескин чиқишлари билан омма эътиборини тортади.\nҲарбий давлат тўнтаришига уринишдан сўнг, у Гулен ташкилотига қарши олиб борилган терговлар бўйича «суд тизимига ва полицияга босим ўтказган вилоятлар рўйхати»ни эълон қилади ва уларнинг бошида Орду вилояти турганини даъво қилади. Ордуда ҳар қадамда Mobese (Мобил электрон тизим интеграцияси) – кузатув тизими борлигини айтган Кулунк «хавфсизлик дастурлари орқали ФЕТО’га дастурий таъминот орқали маълумотлар узатилгани» ҳақидаги даъвони илгари суради.\n2019 йилда иштирок этган бир учрашувда у Фатҳуллоҳ Гулен билан суратга тушган АKP сиёсатчиларини жамоатчиликдан узр сўрашга чақиради. Унинг бу чақириғи ҳам кенг муҳокамаларга сабаб бўлади.\nВақфга ҳужум уюштирилгани ҳақидаги иддао\nПартия ичида Ички ишлар вазири Сулаймон Сойлу билан чиқиша олмагани айтилган Кулункнинг исми ўтган йилнинг 22 августида бир вақфга рейд уюштирилиши ортидан яна кун тартибига чиқади.\nСойлуга яқин экани иддао этилган Миллий омон қолиш ҳаракати ассоциацияси президенти Мурат Шаҳин ўзининг ижтимоий тармоқдаги аккаунтида видео эълон қилади ва «@maske3g’нинг Ички ишлар вазиримизга қилган ҳақоратига жавоб берганимиз учун Метин Кулунк аввал бизга таҳдид этди, кейин эса Миллий омон қолиш ҳаракати ассоциациямизга 5-6 киши билан келиб, бизга ҳужум қилди», дейди. Шундан сўнг Шаҳин аккаунт эгаси экани айтилган Эрдал Йилмаз билан бирга ҳибсга олинади.\nHürriyet газетасига рейд уюштирилиши\nКулункнинг номи кейинги пайтларда Седат Пекернинг видеолари туфайли юз берган жиноий воқеалар ва Сойлу томонидан кун тартибига олиб чиқилган «Пекердан 10 минг доллар маош олган сиёсатчи» мунозараси туфайли яна бир бор кун тартибига чиқди.\nСедат Пекер собиқ АKP депутати Фейзи Ишбашаранни АKP депутатининг илтимосига биноан полиция бўлимида калтаклаганини маълум қилди. У Фейзи Ишбашараннинг калтакланишини истаган депутатнинг исмини айтмади, бироқ уни «Яхши дўстимиз, ҳамкасбимиз. Уни ҳам пассив ҳолга келтиришганди, энди яна MKYK’га олишди», деб таърифлайди.\nФейзи Ишбашаран эса журналист Эрк Ажарерга берган интервьюсида ўзини калтаклатган киши Метин Кулунк эканлигини айтди ва у Кулунк Пекернинг «энг муҳим суянчиғи» эканини иддао қилди. «У (Метин Кулунк – таҳр.) Эрдўған ва Пекер ўртасидаги ягона воситачидир. Ўзаро муносабатларни у мувофиқлаштирарди. Бейўғли полиция штаб-квартирасида менга тажовуз уюштирган ҳам Метин Кулункдир. Буни Седат Пекер ҳам тасдиқлади», деди у.\nИшбашаран, шунингдек, 2015 йил 8 сентябрда Hürriyet газетасига уюштирилган рейд ҳам Кулункнинг илтимосига биноан амалга оширилганлигини айтди.\nПекернинг баёнотларидан сўнг, Hürriyet газетасига рейд уюштирилиши билан боғлиқ даъволарда исми тилга олинган АKP аъзоси Абдураҳим Бўйниқалин ўзининг ижтимоий тармоқдаги аккаунтида баёнот берди. «Тўғриси, мен хотиржам бўлдим. Йиллар давомида бизга «ёпишган» ойна, камера ва турникетларни синдириш каби жиноий ишлар бизга умуман тааллуқли эмаслиги аниқ ифода этилибди», деди у.\nБироқ Бўйниқалин кейинчалик ушбу постини ўчириб ташлади.\n10 минг долларлик иш ҳақи даъвоси\nНиҳоят, Туркия Ички ишлар вазири Сулаймон Сойлу Habertürk ва ТRТ каналларида берган интервьюсида «Пекердан ҳар ой 10 минг доллар маош оладиган сиёсатчи» чиндан ҳам мавжудлигини айтди, аммо унинг исмини тилга олмади. Сойлунинг ушбу айбловларидан сўнг СHP (Жумҳурият xaлқ партияси) Пекердан 10 минг доллар олган сиёсатчининг номини ошкор қилиш кампаниясини бошлади ва парламент спикери Шентопга ёзма равишда мурожаат этиб, ушбу исмнинг эълон қилинишини талаб қилди.\nШентоп ўзининг ушбу масалага ойдинлик киритувчи шахс эмаслигини, бу масала бўйича тегишли жойга мурожаат қилиниши кераклигини айтди. Шунингдек, Шентоп томонидан ушбу масала бўйича Ички ишлар вазирлигига хат юборилгани, ҳуқуқий жараённи бошлаш учун «барча маълумот-ҳужжатлар суд органларига ҳамда парламентга юборилиши» сўралгани маълум қилинди.\nПекер эса ўзининг 9-видеосида сўз юритилаётган сиёсатчи Метин Кулунк эканини айтди ва унга 10 минг доллар эмас, балки «сумка-сумка» пул берганини иддао қилди.\nКулунк эса ҳозиргача ушбу айбловларга жавоб бермади.\n20:37 / 30.05.2021\nТурк мафиози жонли бомбами: у YouTube’да эълон қилган шов-шувли видеоларда нималар ҳақида сўз боради?


Россияда электрон меҳнат дафтарчаларини йўлга қўйишмоқчи\n17:19 / 13.05.2016\nРФ Меҳнат вазирлиги Россияда электрон меҳнат дафтарчаларини йўлга қўйиш устида иш олиб бормоқда. "Комсомольская правда" хабар беради.\nБу янгилик кадрлар бўлимидаги ишларни осонлаштиради, қоғозбозликни қисқартиришга имкон яратади. Ходимлар тўғрисидаги барча шахсий маълумотлар пенсия жамғармасига электрон кўринишда юборилади.\n"Электрон меҳнат дафтарчаларини йўлга қўйиш масаласи ва умуман бу мавзу муҳокама қилинмоқда. Биз шу иш устида ишлаяпмиз ҳамда бу масалада нима қилиш мумкинлиги ҳақида бош қотиряпмиз", - деди Меҳнат вазири ўринбосари Любовь Ельцова.\nДавлат думаси мажлисида у енгиллаштирилган тизимни 15 кишидан кам ишчиси бўлган микрокорхоналарда синаб кўришмоқчилигини айтди. Улардан қоғоз кўринишидаги меҳнат дафтарчаларини юритиш талаб қилинмайди.


36188 Ўқиш режими + -\nКўча-кўйда жуда кўп аёлларга кўзимиз тушади: ўзини кўз-кўз қилиш учун пардоз-андозни қиёмига етказган, ҳашаматли кийинган, оддийроқ кийинган, ўзига яраштириб, чиройли кийиниб олган, чарчаган, қийналган, ишчан кайфиятдаги ва ҳоказо... Уларнинг орасида баъзан боласини аравачага солиб, айлантириб юрган ёки велосипеддаги боласи билан айланиб юрган аёллар ҳам учраб туради. Лекин камдан-кам ҳолда ОНАларни учратамиз.\nАфсуски, болалар ҳаётимизнинг, қалбимизнинг бир бўлаги эмас, «мақсадларимиз рўйхати»нинг бир қатори бўлиб қолишди... Биз ўзимиздаги, кўнглимиздаги, қувватимиздаги ўзгаришларни аниқ ҳис қилмаган ҳолда яшаяпмиз. Шунинг учун ҳам кексайиш, тўлишиш, кўримсиз уй бекаси бўлиб қолиш бизда қаттиқ хавотир уйғотмоқда.\nБугун бутун дунёда гўзал қоматли, иш фаолияти ҳамда бизнесида омадли ва ҳоказо турли аёллар тинимсиз эътироф этилади, лекин, негадир оналар эмас... Оналар энг кам нафақа оладилар, бекорчи, қўпол қилиб айтганда, бировнинг қарамоғидаги текинхўр саналадилар. Уларни деярли ҳурмат қилмайдилар, улар каби бўлишни ҳеч ким хоҳламайди... Ҳеч ким ОНА бўлишни истамайди. Фарзандли бўлса бўлди. Болали бўлса ва яна аввалгидай гўзал қоматли, фидокор ва фаол ишчи мақомида давом этса... Телеэкранлар, рекламалар, журнал муқовалари ана шундай аёлларни бизга тинимсиз ибрат қилиб кўрсатмоқдалар.\nЛекин, айтинг-чи, сизнинг фарзандингиз борлигига ишонмасликларида қандай яхшилик бор? Одамлар кўзига Онадек кўринмаяпсизми, демак, ростдан ҳам шундай...\nБир ёшгина серфарзанд танишим бор. Унинг кўриниши ҳақиқатан ҳам жуда яхши – бошқача чиройли. У 18-20 ёш қиздай кўринмайди. Гап унинг кийиниши ёки кўринишида ҳам эмас. Унинг қаршисида турганингизда бу хаёлингизга ҳам келмайди. У ёнингизга шошиб келар экан, сизни ёқимли, илиқ меҳр қуршаб олгандай бўлади. Айнан сизни! Бу ерда ўзингизни энг муҳим шахсдек ҳис қила бошлайсиз. Жуда қулай, илиқ ва ёқимли... Жисмингиз роҳатланади, тинчланади. У ҳали бирор гап учун оғиз ҳам жуфтлагани йўқ, шунчаки кириб келди, холос.\nБугун дунёга гўзал ва жозибадор аёллар эмас, бизнес-ледилар, тадбиркор аёллар эмас, ҳаттоки ўқитувчи, шифокор аёллар ҳам эмас, балки ОНАлар етишмаяпти. Дунё ҳақиқий оналар муҳаббатига муҳтождир. Бу муҳтожлик кун сайин ортиб бормоқда. Бу дунё, бир устозим айтганидек, очликдан, ташналикдан холсизланиб қолган – озиқ-овқат етарли, аммо қалб ҳарорати етишмайди. Ана шу нарсага эҳтиёж катта. Қанийди кимдир қалбимизни илитса, кимнингдир ҳузурида ўзимизни бемалол, хотиржам ҳис қила олсак… севимли ва бахтиёр бўла олсак… худди илиққина ёпинчиқ билан ўраб олингандек... бунга фақат ҳақиқий аёл, аниқроғи, ҳақиқий она қодир бўлиши мумкин...\nОналик энергияси – бу аёл умрининг тўқсон фоизини қамраб олувчи қувватдир. У ўзининг жозибадорлигини турмуш ўртоғи билан ёлғиз қолгандагина намойиш этса кифоя. Бошқа ўринларда ОНА бўлиш фойдалироқ ва хавфсизроқдир. Лекин, афсуски, у қадар нуфузли эмас. Чунки бунинг учун мукофотлашмайди, диплом беришмайди, олқишлашмайди, ҳақ ҳам тўлашмайди... Ҳа! Бутун дунё муҳтож бўлиб турган бу қувватнинг бу дунёда нуфузи йўқ (моддий маънода).\n❖ Ҳақиқий Она ҳеч ҳам шошилмайди, ҳовлиқмайди. Ундаги қувват шундай қувватки, унда меъёр ва куч тўғри тақсимланган. Унинг оқими тоғдан отилиб тушаётган шаршара оқими каби эмас, балки катта куч ва қувватга, салобатга эга бўлган кенг ва тўлқинли дарё оқиминики каби қувватдир. Бундай дарё юзасида сиз ортиқча ҳаракатларни кўрмайсиз, у ўзига тегишли бўлган, ўзи ҳақдор бўлган, ўзига муносиб бўлган вазифалари билан банд...\n❖ Оналик энергияси Яратувчи томонидан аёлнинг фитратига жойланган. Шунинг учун аёлни бошқалар ҳақида қайғуришдан мосуво қилиб бўлмайди. Биз, аёллар эса Аллоҳ таоло бизларга ато этган қувватни бошқа бандаларига улашишда воситамиз аслида. Айнан шунинг учун ушбу қувватдан узилганимизда мувозанатлар бузилиб кетади...\n❖ Она ҳар бир ишини муҳаббат билан, чин кўнгилдан бажаради. Ҳаттоки фарзандини жазолаётган она ҳам боланинг дардини ҳис қилиб туриб, хафа бўлишини олдиндан билиб, шу нарса зарурлиги учунгина жазолайди. Буларнинг ҳаммаси меҳри-муҳаббати туфайлидир...\nОналик – катта қувват, улкан куч. Ҳозирда дунё муҳтож бўлиб турган қувват... Ота-оналаридан хафа бўлаётган, қалби ўксик фарзандлар соғинган қувват...\n08:04 / 18.02.2017 2434\nБу дунё моҳияти\nБанда мазаммат қилинаётган дунёнинг ўзи нималигини, унинг нимасидан четда бўлиши керагу, нимасидан четланмаса ҳам жоизлигини билмагунича, уни ёмонлашнинг давоми...\n04:14 / 17.11.2016 2382\nРамазон кечириш, оила муносабатларини мустаҳкамлаш ва, албатта, ярашиш ва муроса ойидир. Муборак Рамазон ойига кирар эканмиз, биз нафақат барча давоми...\n01:12 / 02.06.2019 4898\nСАВОЛ Бир дўстим бир қизга уйланмоқчи, бироқ отаонаси бунга қарши. «Агар ўша қизга уйлансанг. сени оқ қиламиз» дейишмоқда. Айтингчи, оила қуриш учун отаонанинг давоми...\n07:00 / 16.10.2016 1679


ҲАЛҚ ДЕПУТАТЛАРИ ПАСТДАРҒОМ ТУМАН КЕНГАШИНИНГ НАВБАТДАГИ ЙИҒИЛИШИ БЎЛИБ ЎТДИ | Pastdargom.uz\nУнда 2018 йил туман маҳаллий бюджетининг кутилаётган ижроси ҳамда 2019 йилги махаллий бюджети параметрлари тўғрисидаги молия бўлими мудири Б. Мамадалиевнинг ахбороти депутатлар томонидан муҳокама қилинди. Таъкидланганидек , ўтаётган йилда бюджетнинг даромадлар қисми барча солиқ турлари ва бошқа тушумлар бўйича 192,3 млрд сўмни ташкил этди . Йил якунига кўра , маҳаллий бюджет иҳтиёрида 1,1 млрд . сўмдан қўшимча даромадлар қилиши кутилмокда.\n“Обод қишлоқ “ ва “ Обод маҳалла “ дастурлари ва бошқа ижтимоий соҳаларга ўтган йилллардагидан бирмунча кўп маблағ сарфланмокда. Шунингдек , иқтисодиёт ҳаражатлари , марказлашган инвестицияларни молиялаштириш дастурларида кўзда тутилган объектлари кўриш , реконструкция қилиш ишларига ҳам ўтган йиллардагига нисбатан кўпроқ маблағ ажратилмоқда . Бу бюджет даромадларини кўпайтириш бўйича амалга оширилаётган тадбирлар натижасидир . Президентимизнинг 2018 йил 29 июндаги фармони билан тасдиқланган солиқ сиёсатини такомиллаштириш концепциясига асосий йўналишлар доирасида иш ҳақи фондига солиқ юки 2019 йилдан бошлаб камайтирилмоқда.\n2019 йилда туман маҳаллий бюджети даромадлар 48 млрд. 263 миллион 737 минг сўм , харажатлари 280 млрд . 121 миллион . 983 минг сўмни ташкил этиши , республикадан туман бюджетига 231 млрд . 858 миллион 246 минг сум ижтимоий соҳа учун трансферлар ажратилиши тўғрисидаги маърузадаги таклиф муҳокамалардан сўнг маъқулланди . Сессияда Узбекистон “ Адолат ” СДП туман кенгаши депутатлик гуруҳи томонидан киритилган атроф – муҳитни мухофаза қилишга доир қонун ижроси юзасидан ўрганиш натижалари ҳам муҳокама қилинди . Кун тартибидаги масалалар бўйича сессияда қарор қабул қилинди.\nСайтдаги охирги маълумот киритилган сана: 26.04.2019


11:57 10.10.2017 (Янгиланган 07:46 11.10.2017) Ҳавола олиш\nМоскванинг Мещанск туман суди Владимир вилоятида ЙТҲга учраган автобус ҳайдовчисининг ёрдамчисини ҳибсга олди.\nТОШКЕНТ, 9 окт — Sputnik. Владимир вилоятида рўй берган 17 кишининг умрига зомин бўлган мудҳиш ЙТҲда автобус ҳайдовчисининг ёрдамчиси ҳибсга олинди, деб хабар қилмоқда РИА Новости мухбири суд залидан.\n"Терговчининг сўровномаси қондирилсин, айбдорликда гумон қилинган Сарматовга нисбатан ҳибсга олиш чораси қўлланилсин", — деди судья Олеся Менделеева.\nСуд қарорига кўра, Сарматов 7 декабрга қадар қамоқхонада бўлади.\nСарматовнинг беш нафар болалари бор, лекин шунга қарамай Тергов қўмитаси судга уни ҳибсга олиш учун мурожаат қилган. "Гувоҳлар хабарига кўра, у Ўзбекистонда яширинмоқчи бўлган экан", — деди терговчи.\n"Мен ҳайдовчининг ёрдамчиси эдим. ЙТҲ содир бўлган вақтда дам олаётувдим, рулда бошқа ҳайдовчи эди. Мотор ўчиб қолди, ўт олдирмоқчи эдим — иложи бўлмади. Биз автобусни суриб ўт олдириш учун ташқарига чиқдик. Шу вақт шлагбаумнинг қизил чироғи ёнаётганини кўрдик. Биз ҳаммани автобусдан чиқариш учун бақира бошладик.Айримлар маст эди. Ҳа, мен ўз айбимни ҳис қилаяпман", — деди Нургали Сарматов.\nСарматов айтишига кўра, транспорт соз ҳолатда бўлган.\nЭслатиб ўтамиз, 6 октябрь тонг соат 03:39да Владимир вилоятининг Петушки тумани, Покров станцияси яқинида поезд темир йўл переезди устида двигатели ишламай тўхтаб қолган автобусни уриб кетганэди. ЙТҲ оқибатида 17 киши қурбон бўлган, уларнинг аксарияти Ўзбекистон фуқаролари бўлган.


Ўзбекистонда коронавирус: 30 июль асосий хабарлари\n20:37 30.07.2020 (Янгиланган 20:49 30.07.2020)\nБир сутка давомида 206 кишида коронавирус аниқланди, Ўзбекистонда коронавирус инфекцияси қайд этилганлар сони 23 078 нафарни ташкил қилмоқда.\nЯнги касалланишлар: 130 нафари — Тошкент шаҳрида, 40 нафари — Бухоро вилоятида, 20 нафари — Сирдарё вилоятида, 9 нафари — Қорақалпоғистон Республикасида, 7 нафари — Тошкент вилоятида бемор билан мулоқот орқали юқтирган.\nБугуннинг ўзида 495 нафар бемор тузалиб, ўз уйларига кузатилди. Республика бўйлаб жами соғайганлар сони 13 432 нафарга етди.\nАйни пайтда 9 512 нафар беморга белгиланган стандартлар бўйича даво чоралари кўрилмоқда.\nКун давомида уч бемор - Бухорода 68 ёшли аёл, Тошкентда 57 ёшли эркак, 60 ёшли аёл вафот этди.\nЎзбекистонда жами 134 киши пандемия қурбони бўлди.\nМоддий ёрдам пули\nЎзбекистонда эҳтиёжманд оилаларга 150 млрд сўм тарқатилади.\nЎктам Барноев коронавирусга чалинган, Муса Ерниязовнинг аҳволи оғир\nҲукуматнинг тегишли фармойишига асосан, “Саховат ва кўмак” фонди орқали ижтимоий ҳимояга муҳтож оилаларга моддий ёрдам тарқатилади. Бунинг учун Инқирозга қарши курашиш жамғармаси маблағлари ҳисобидан жами 150 млрд сўм ажратилиши белгиланди.\nШифохонага айлантирилган спорт заллар\nФарғона вилоятидаги қатор спорт заллар шифохонага айлантирилди. Коронавирус билан касалланган беморлар учун 12 600 та захира жой тайёрланди. 500 дан ортиқ кислород концентраторлари ва сунъий нафас олдириш аппаратлари олиб келинди.\nХалқ таълими вазирлиги ўқув йили бошланишининг учта сценарийсини ишлаб чиқди. Бунинг учун Соғлиқни сақлаш вазирлиги ва бошқа идоралар мутахассислари билан биргаликда тегишли тадқиқотлар ўтказилди.\nТайёрланган сценарийларнинг биринчисига асосан, эпидемиологик вазият барқарорлашгани сайин, мактаблар одатдаги тарзга қайтади. Умумжаҳон статистик маълумотларга кўра, мактаб ёшидаги болалар катталарга қараганда COVID-19 касаллигига камроқ чалинади ва касалликни болалардан катталарга ўтиши хавфи катта эмас. Бу ҳақда тўлиқ.\nСўнгги маълумотларга кўра, инфекцияни юқтириб олган кишиларнинг сони 17 миллиондан ошди, 667 минг киши вафот этди. Энг кўп ҳолатлар АҚШда (4,4 млн), Бразилияда (2,6 млн), Ҳиндистонда (1,6 млн).


Газета СБХ / 2015 год / № 20 / Солиқ тўловчига ёрдам\nМаълумки, молия-хўжалик фаолиятининг тафтиши текширувчиларнинг солиқ текшируви далолатномасини тузиши билан якунланади, унда текширув давомида аниқланган солиқ тўғрисидаги қонун ҳужжатлари бузилишига доир барча далиллар кўрсатилади. Унга асосланиб солиқ органи ҳуқуқбузарликларни бартараф этиш ва молиявий санкцияларни қўллаш тўғрисида қарор қабул қилади. Агар ташкилот текширувчиларнинг даъво-эътирозларига қўшилмаса, у солиқ текшируви далолатномасига эътироз тақдим этиб, вазият юзасидан ўз позициясини ёзма равишда баён этиши мумкин.\nБизнинг бугунги қўлланмамиз солиқ текшируви далолатномасига эътирозни тўғри тузишда ёрдам беради.\nАЛБАТТА ЭЪТИБОР БИЛАН ЎҚИБ ЧИҚИНГ\nСолиқ кодексининг 85-моддасига кўра солиқ текшируви давлат солиқ хизмати органлари томонидан, қонун ҳужжатларида назарда тутилган ҳолларда эса, прокуратура органлари томонидан амалга ошириладиган солиқ тўғрисидаги қонун ҳужжатларининг бажарилишини текширишдир. У солиқ тўловчининг молия-хўжалик фаолияти текшируви (тафтиши) ва қисқа муддатли текширув шаклида амалга оширилади.\nУлар тугаганидан кейин текширувчилар – солиқ органларининг ходимлари солиқ текшируви далолатномасини тузадилар, унда ўзлари аниқлаган солиқ тўғрисидаги қонун ҳужжатларини бузиш ҳолларини кўрсатадилар. Солиқ кодексининг 101-моддасига мувофиқ унинг бир нусхаси текширилган солиқ тўловчига топширилиши керак. Солиқ тўловчига қандай талаблар қўйилганлиги, қандай хатолар аниқланганлиги, қандай санкциялар қўлланиши мумкинлигини тушуниш учун далолатномани диққат билан ўрганишни тавсия қиламиз. Далолатномада келтирилган рақамлар, ҳужжатларга ҳаволалар ва саналарга алоҳида эътибор билан қаранг. Кўрсатилган реквизитларнинг аниқлигини текширинг. Унда ноаниқликлар ва хатолар бор-йўқлигини билиш учун матнни ўрганиб чиқинг. Далолатнома уни тузишга доир барча талабларга риоя этилган ҳолда расмийлаштирилиши кераклигини ҳам назарда тутинг.\nДалолатнома билан танишиб ҳамда текширувда белгиланган ва далолатномада баён этилган далиллар нотўғри ёки улар асосида чиқарилган хулосалар ҳолатларга очиқдан-очиқ мувофиқ эмаслиги тўғрисида хулосага келган ёки унинг мазмунига қўшилмаган тақдирда солиқ тўловчи солиқ органига ўз эътирозларини ёзишга ҳақлидир.\nЧунончи, текширувчилар далолатномада текширув натижаси учун муҳим аҳамиятга эга бўлган бирор-бир ҳужжатни ҳисобга олмаган ёки уларнинг йўқлигини кўрсатган бўлсалар, хўжалик юритувчи субъект барча ҳужжатларни илова қилган ҳолда ёзма эътироз юбориши мумкин.\nСолиқ текшируви пайтида текширувчиларга ҳужжатларнинг нусхаларини тақдим этиш, асл нусхаларни эса фақат улар талаб қилганда кўрсатиш тавсия қилинади. Асл ҳужжатларни уларга ҳужжатларни олиб қўйиш баённомасига асосан вақтинча тақдим этиш ҳам мумкин. Мазкур таомил бирламчи манбаларни йўқотиб қўйиш ёки уларни қониқарсиз ҳолатда қайтариш хавфини камайтириш учун зарур. Баённомада ҳужжатларнинг реквизитлари ва ҳолатини кўрсатиш керак.\nҚисқа хулоса. Солиқ тўловчилар ўзларининг оғзаки ёки ёзма тушунтиришларини нафақат далолатнома олингандан кейин, балки текширув давомида муайян масала бўйича ҳам тақдим этишга ҳақлилар.\nЭЪТИРОЗ БЕРИШНИ КЕЧИКТИРМАНГ\nЭътирозни солиқ органига солиқ текшируви тугаган кундан эътиборан 10 иш куни ичида тақдим этиш керак (Солиқ кодексининг 102-моддаси бешинчи қисми). Уни беришнинг энг охирги муддатини белгилаш учун аввало текширув тугаган санани аниқлаш лозим.\nАгар далолатнома тилхат билан олинган бўлса, «Олинган» устунида турган санага асосланиш керак. Шу сабабли солиқ текшируви далолатномасини, ҳатто сиздан буни илтимос қилишса ҳам, бундан олдинроқ сана билан имзолаш тавсия қилинмайди. Далолатномада у ҳақиқатда олинган кун, ой ва йилни кўрсатиш зарур, зеро эътироз бериш муддати ана шу санага боғлиқдир.\nАгар далолатнома почта орқали солиқ органининг мансабдор шахси томонидан жўнатилган бўлса, далолатноманинг бир нусхаси почта орқали буюртма хат билан юборилган кун текширув тугалланган сана деб ҳисобланади (Солиқ кодексининг 101-моддаси). Амалиётда текширувчилар солиқ тўловчининг ҳуқуқларини бузиб, ички рўйхатдан ўтказиш учун далолатномаларнинг барча нусхаларини олиб қўйган ҳоллар ҳам юз берган. Бундай ҳолда текширувчиларнинг ҳаракатлари устидан шикоятни солиқ инспекцияси бошлиғи ёки юқори органга тақдим этиш тавсия қилинади.\nБаъзан солиқ тўловчилар текширув далолатномасини имзолашдан бош тортиб, буни унда баён этилган хулосаларга қўшилмасликлари билан изоҳлайдилар. Бундай ҳолда у текширилган хўжалик юритувчи субъектга почта орқали буюртма хат билан юборилади. Шуни таъкидлаш лозимки, далолатнома солиқ органининг маълумотлар базасида мавжуд бўлган манзилга юборилади. Солиқ тўловчининг ҳақиқатда жойлашган жойи доим ҳам солиқ органининг маълумотлар базасида кўрсатилган жойлашган жойига мувофиқ келмаслиги сабабли, солиқ тўловчи уни олмаслиги мумкин. Ушбу ҳолда у далолатнома билан танишиш ва унинг юзасидан эътироз тақдим этиш имкониятидан маҳрум бўлади. Бу ҳам солиқ органи қарорининг натижаларига таъсир кўрсатиши мумкин.\nҚисқа хулоса. Шикоят беришнинг энг охирги муддатини аниқ белгилаш учун солиқ тўловчиларга, эътирозларининг бор-йўқлигидан қатъи назар, далолатноманинг 1 нусхасини ўз қўллари билан олишни тавсия қиламиз. Унда албатта далолатномани олиш санасини ўзи кўрсатиши керак, акс ҳолда ушбу ҳужжатнинг сарварағида қайд этилган сана, яъни уни тузиш санаси уни топшириш санаси деб ҳисобланади. Шуни ҳам билингки, солиқ тўловчининг далолатномадаги имзоси унинг солиқ текшируви натижаларидан рози эканлигини англатмайди (Солиқ кодексининг 101-моддаси).\nЭЪТИРОЗНИ ҚАЕРГА ЮБОРИШ КЕРАК\nЭътироз бериш солиққа доир низони судгача ҳал этиш усулларидан бири ҳисобланади. Биринчидан, мазкур таомил хўжалик судига мурожаат қилишдан кўра анча оддий. Иккинчидан, хўжалик судининг солиқ текшируви натижалари бўйича солиқ органи қароридан солиқ тўловчининг шикоятини кўриб чиқиши узоқ вақтга чўзилади. Учинчидан, низони судгача ҳал этишга уриниш – солиқ органи қарори устидан судга шикоят қилинган тақдирда сизнинг фойдангизга хизмат қилувчи муҳим асосдир.\nТекширувларни Давлат солиқ қўмитаси, Тошкент шаҳар ва вилоятлар давлат солиқ бошқармалари ёки туманлар давлат солиқ инспекцияларининг мансабдор шахслари ўтказишлари мумкин. Текширув тугаганидан кейин текширувчилар барча материалларни солиқ тўловчи давлат рўйхатидан ўтказилган жойдаги солиқ органига топширадилар ва улар белгиланган тартибда рўйхатдан ўтказилади. Улар кўриб чиқилганидан кейин бошлиқ ёки унинг ўринбосари томонидан қарор қабул қилинади. Шу сабабли текширув далолатномасига эътирозни, уни давлат солиқ хизматининг қандай органи текширганидан қатъи назар, албатта солиқ тўловчи рўйхатдан ўтказилган жойдаги солиқ органига тақдим этиш лозим.\nЭътироз 2 нусхада тузилади. Улардан бири солиқ тўловчи асосий ҳисобга олинган жойдаги солиқ инспекциясига, яъни у рўйхатдан ўтказилган тумандаги ДСИга берилади. Топшириш у олинган санани қайд этувчи ҳар қандай усулда (шахсан келиб, почта орқали буюртма хат билан, my.gov.uz Ягона интерактив давлат хизматлари портали орқали ёки soliq.uz солиқ хизматининг расмий сайти орқали) амалга оширилади.\nСолиқ тўловчининг эътирозини қабул қилаётганда солиқ органи ходимлари иккинчи нусхасига уни қабул қилиш санаси ва кирувчи хат-хабарлар рақамини қўйишлари керак.\nШунингдек эътироз бераётганда назорат қилувчи органнинг уни ўз вақтида олмаслиги хавфи мавжудлигини ҳисобга олиш муҳим. Бу кўп ҳолларда солиқ тўловчи танлаган ҳужжатларни топшириш усулига боғлиқ. Хавфнинг олдини олиш учун эътирозни шахсан тақдим этиш тавсия қилинади. У бошқа усул билан берилганда ҳужжатни ўз вақтида беришга улгурмаслик эҳтимоли бор. Бу ҳол ишни солиқ органи солиқ тўловчининг асос-далилларини ҳисобга олмасдан кўриб чиқишига ва унинг эътирозлари қарор чиқарилганда ҳисобга олинмаслигига олиб келади.\nШуни эътиборга олиш муҳимки, текширув далолатномасида баён этилган далилларга, шунингдек текширувчиларнинг хулоса ва таклифларига рози бўлмаган тақдирда солиқ тўловчи тегишли солиқ органига умуман далолатнома ёки унинг алоҳида қоидалари бўйича ёзма тушунтиришлар ёки эътирозлар тақдим этишга ҳақлидир (Солиқ кодексининг 102-моддаси). Ушбу меъёрдан муҳим хулоса чиқариш мумкин: солиқ тўловчи солиқ текшируви далолатномаси бўйича ўз эътирозини тақдим этиш ҳуқуқига эга, бироқ бунга мажбур эмас. Уни тақдим этиш мажбурий таомил ҳисобланмайди, тақдим этмаслик эса кейинчалик чиқарилган қарор устидан суд ёки юқори солиқ органига шикоят қилиш имкониятига таъсир кўрсатмайди.\nБироқ, фикримизча, мазкур ҳуқуқнинг амалга оширилиши солиқ тўловчини текширувчиларнинг нотўғри ҳаракатларидан ҳимоя қилишда муҳим ўрин тутади. Зеро ушбу ҳолда қарор унинг фикрини ва эътирозда баён этилган, солиқчилар қарор чиқаришда текширишлари керак бўлган асос-далилларни ҳисобга олган ҳолда чиқарилади.\nТАРТИБ БЎЙИЧА КЎРИБ ЧИҚИЛАДИ\nТекширувчилар текширув материалларини белгиланган тартибга биноан солиқ тўловчи давлат рўйхатидан ўтказилган жойдаги солиқ органида солиқ текшируви тугалланган кундан эътиборан кейинги иш кунидан кечиктирмасдан рўйхатдан ўтказишлари шарт (Солиқ кодексининг 101-моддаси).\nУларни солиқ органининг раҳбари ёки унинг ўринбосари тафтиш тугаган кундан эътиборан 10 иш куни ичида (бироқ 15 иш кунидан кўп эмас) кўриб чиқади.\nСолиқ текшируви материалларининг кўриб чиқилгани баённома билан расмийлаштирилади, уни материалларни кўриб чиққан мансабдор шахслар ва кўриб чиқишда иштирок этган бошқа шахслар имзолайдилар. Белгиланган муддатда солиқ текшируви далолатномаси бўйича эътироз тақдим этилганда материаллар мансабдор шахслар ёки солиқ тўловчининг ваколатли вакили ҳозирлигида кўрилади. Мазкур ҳолда солиқ органи уларни кўриб чиқиш санаси, вақти ва жойи тўғрисида солиқ тўловчини кўриб чиқишдан камида 2 иш куни олдин хабардор қилиши керак. Агар солиқ тўловчи солиқ текшируви материалларини кўриб чиқишга узрли сабабларга кўра кела олмаслиги тўғрисида солиқ органини хабардор қилган бўлса, у 3 иш кунидан кўп бўлмаган муддатга кечиктирилиши мумкин. Солиқ текшируви материалларини кўриб чиқиш санаси солиқ органи раҳбари ёки унинг ўринбосари қарорига асосан кўчирилиши мумкин, бу ҳақда албатта солиқ тўловчи хабардор қилиниши керак. Агар солиқ тўловчи такрорий хабарномага қарамасдан солиқ текшируви материалларини кўриб чиқишга келмаса, мазкур материаллар, шу жумладан солиқ тўловчи томонидан тақдим этилган тушунтиришлар ва эътирозлар унинг иштирокисиз кўриб чиқилади (Солиқ кодексининг 102-моддаси).\nСолиқ тўловчи солиқ текшируви материалларини кўриб чиқишнинг исталган босқичида солиқ органининг қарорига даъвони таъминлаш бўйича чоралар кўрилиши ҳақида илтимоснома тақдим этишга ҳақлидир. Шунингдек у даъво аризалари ва илтимосномаларини Ўзбекистон Республикаси хўжалик судларига бериши мумкин (Президентнинг 18.07.2012 йилдаги «Ишбилармонлик муҳитини янада тубдан яхшилаш ва тадбиркорликка янада кенг эркинлик бериш чора-тадбирлари тўғрисида»ги ПФ-4455-сон Фармони). Солиқ текшируви материаллари баённомаси кўриб чиқилаётганда, унда иштирок этувчи шахсларнинг тушунтиришлари ва илтимосномалари кўрсатилади (Солиқ кодексининг 102-моддаси).\nСолиқ органининг раҳбари ёки унинг ўринбосари солиқ текшируви материаллари кўриб чиқилганидан кейин 5 иш кунидан кечиктирмасдан унинг натижалари бўйича қарор қабул қилади. Шундан кейин 2 иш кунидан ошмайдиган муддатда қарорнинг нусхаси солиқ тўловчи томонидан олинган санани тасдиқловчи исталган усул орқали солиқ тўловчига топширилади (Солиқ кодексининг 103-моддаси).\nСолиқ текширувини ўтказиш муддати 30 календарь кунидан ошмаслиги керак. Алоҳида ҳолларда бу муддат назорат қилувчи органлар фаолиятини мувофиқлаштирувчи махсус ваколатли органнинг қарори билан узайтирилиши мумкин, бунда ушбу қоида микрофирмалар, кичик корхоналар ва фермер хўжаликлари – кичик тадбиркорлик субъектларига нисбатан татбиқ этилиши мумкин эмас.\nҚисқа муддатли текширув ўтказиш муддати 1 иш кунидан ошмаслиги керак.\nСолиқ кодекси, 89-модда.\nҲЕЧ ҚАНДАЙ ҚЎШИМЧА ТЕКШИРУВЛАРСИЗ\n– Солиқ органи асосий текширув материалларини кўриб чиқиш давомида қўшимча текширув тайинлаши мумкинми?\n– Материалларини кўриб чиқиш давомида қўшимча текширувни тайинлаш мумкин эмас. Бироқ солиқ текшируви материалларини кўриб чиқиш чоғида йиғилган далиллар қарор қабул қилиш учун етарли бўлмаса, солиқ органи қўшимча далилларни талаб қилиб олишга ҳақли. Мазкур таомилни солиқ тўловчининг эътирозида келтирилган аниқланган ҳуқуқбузарлик далиллари бўйичагина ўтказиш мумкин. У асосий солиқ текширувини такрорламаслиги керак.\nШунингдек солиқ органи текширув вақтида текширувчилар бирор-бир масалаларни ўтказиб юборган ёки кўриб чиқишга улгурмаган ҳолларда қўшимча чораларни кўриши мумкин эмас.\nБироқ шуни қайд этиш жоизки, қонун ҳужжатларида солиқ тўловчининг эътирозида келтирилган масалалар бўйича қўшимча чораларни тайинлаш ва ўтказиш тартиби тилга олинмаган. Ишбилармонлик муҳитини эркинлаштириш шароитида бу, шубҳасиз, солиқ тўловчининг ҳуқуқлари ҳимоя қилинишини таъминлашда муҳим ўрин тутадиган таомилни аниқ тартибга солиш мақсадга мувофиқлигини кўрсатади.\nҚАРОР КУЧГА КИРГАНДА\nТекширув материалларини кўриб чиқиш натижалари бўйича қарор солиқ тўловчи унинг нусхасини тилхат билан ёки олиш санасидан гувоҳлик берувчи бошқа усул билан олганидан кейин кучга киради. Қарорнинг кўчирма нусхасини олган солиқ тўловчи 30 кун ичида қарорда кўрсатилган солиққа оид ҳуқуқбузарликларни бартараф этиши ҳамда ҳисобланган солиқлар, бошқа мажбурий тўловлар ва пеня суммасини тўлаши шарт (Солиқ кодексининг 104-моддаси).\nБундан ташқари, қарор кучга киргандан кейин солиқ органи солиқ тўловчининг шахсий ҳисобварағида қўшимча ҳисобланган солиқлар, пеня ва жарималарни акс эттиради. Улар белгиланган муддатда тўланмаганда ижро этилмаган солиқ мажбурияти сифатида боқимонда ҳосил бўлади. Бундай ҳолда Солиқ кодексининг 62–65-моддаларига мувофиқ солиқлар, бошқа мажбурий тўловлар ва пеняни мажбурий ундириш чоралари кўрилади. Шунингдек назорат қилувчи орган солиқ тўловчига жарима қўллаш тўғрисида даъво аризаси билан судга мурожаат қилади.\n– Эътирозни қандай қилиб тўғри расмийлаштириш мумкин?\n– Қонун ҳужжатларида эътирознинг намунавий шакли тасдиқланмаган. Шу сабабли у эркин шаклда тузилади ва ташкилот раҳбари ёки бунга белгиланган тартибда ваколат берилган бошқа шахс имзоси билан тасдиқланади.\nЭътирозни расмийлаштираётганда солиқ тўловчининг барча реквизитларини, шунингдек у топширилиши мўлжалланган солиқ органи номини кўрсатиш лозим. Эътирозда тушунмовчиликлар бўлмаслиги учун у солиқ текширувининг айни қандай далолатномасига тузилаётганлигини акс эттириб, унда далолатнома санаси, уни тузган текширувчининг Ф.И.Ш. ва лавозимини кўрсатиш зарур.\nКейин солиқ тўловчи солиқ текшируви далолатномасининг қандай бандига қўшилмаслигини кўрсатиши керак, аниқ бўлиши учун ушбу ҳужжатдан кўчирма келтириш мумкин. Шундан кейин эса солиқ тўғрисидаги қонун ҳужжатларининг меъёрларига асосланган ҳолда вазиятни батафсил баён этиш ва ўз нуқтаи назарини келтириш керак. Эътирозга солиқ тўловчининг позициясини тасдиқлайдиган ҳужжатларнинг тасдиқланган нусхаларини илова қилишни тавсия этамиз, – уларсиз эътирозни тақдим этиш ўз маъносини йўқотади, чунки важлари асосланмаган бўлиб кўринади.\nҚонун ҳужжатлари меъёрларига асосланишдан ташқари эътирозда солиқ органлари ва бошқа назорат қилувчи органларнинг солиқ тўловчининг фойдасига хулосалари қайд этилган хатларидан кўчирмалар келтириш мумкин. Солиқ тўловчи бирор-бир сабабларга кўра далолатномага эътирозда келтирмаган ҳужжатларни солиқ текшируви материалларини кўриб чиқиш жараёнида тақдим этиши мумкин.\n– Текширувчиларнинг таомилга оид қандай хатолари текширув натижаларини бекор қилишга олиб келиши мумкин?\n– Солиқ органлари мансабдор шахслари томонидан Солиқ кодекси 14-бобининг қоидаларига риоя этмаслик юқори солиқ органи томонидан текширув якунлари бўйича қабул қилинган қарорнинг бекор қилиниши ёки унинг суд томонидан ҳақиқий эмас деб топилиши учун асосга айланиши мумкин. Қуйидагиларни бундай ҳуқуқбузарликларга киритиш мумкин:\nтекширув ўтказишга буйруқни тақдим этмаслик ёки уни амалга ошириш учун зарур бўлган ҳужжатларни ўз вақтида тақдим этмаслик;\nтекширувларни рўйхатдан ўтказиш китобини тўлдирмаслик;\nтекширув ўтказиш муддатларини бузиш;\nсолиқ органи томонидан текширилаётган давр муддати бўйича чекловларга риоя этмаслик;\nсолиқ органининг текширув тугагандан кейин далолатнома тузиш мажбуриятига риоя этмаслиги;\nдалолатномани солиқ тўғрисидаги қонун ҳужжатларининг тегишли меъёрига ҳавола этган ҳолда солиққа оид ҳуқуқбузарликни (у мавжуд бўлганда) тавсифламасдан тузиш;\nтекширув натижалари бўйича далолатномани олишда солиқ тўловчининг ҳуқуқини бузиш;\nсолиқ органи томонидан эътирозни кўриш тартибига риоя этмаслик;\nсолиқ текшируви материалларини кўриб чиқиш тартиби ва у ҳақда солиқ тўловчини хабардор қилиш муддатларини бузиш ва ҳоказо.\n– Текширувчилар устидан қандай ҳолларда ва қай тарзда шикоят қилиш лозим?\n– Текширувчиларнинг ёки текширувчи орган бошқа мансабдор шахсларининг ҳаракатлари устидан белгиланган тартибда судга, юқори назорат қилувчи ёки бошқа ваколатли органга шикоят қилиниши мумкин.\nСолиқ кодексининг 31-моддасида белгиланишича, солиқ тўловчилар давлат солиқ хизмати органларининг ва бошқа ваколатли органларнинг қарорлари, улар мансабдор шахсларининг ҳаракатлари (ҳаракатсизлиги) устидан белгиланган тартибда шикоят қилиш ҳуқуқига эгалар.\nШикоят қилиш ва шикоятни кўриб чиқиш тартиби Солиқ кодексининг 123, 124, 125-моддаларида белгиланган.\nХусусан, агар солиқ органининг текширув бўйича қарори устидан судгача шикоят қилиш кутилган натижаларни бермаса, солиқ тўловчи судга даъво аризаси бериши мумкин. Бундан ташқари, у ўз ҳуқуқларини ҳимоя қилишларини сўраб Адлия вазирлиги, Бош прокуратура ёки уларнинг ҳудудий бўлинмалари, шунингдек юқори назорат қилувчи органларга мурожаат қилишга ҳақли.\nБунда шуни ҳисобга олиш муҳимки, юқори солиқ органи ёки судга шикоят бериш шикоят қилинаётган қарор ёки ҳаракат ижросини, шу жумладан қўшимча ҳисобланган солиқлар ва бошқа мажбурий тўловлар ундиришни, шунингдек молиявий санкциялар қўллашни, юқори орган унга доир қарор қабул қилгунга ёки суднинг ҳал қилув қарори қонуний кучга киргунга қадар, тўхтатади. Шикоят бергач, солиқ тўловчи бу ҳақда мансабдор шахсининг қарори ёки ҳаракатлари устидан шикоят қилинаётган давлат солиқ хизмати органини хабардор қилиб, тегишли тасдиқловчи ҳужжатларни илова қилиши шарт.\n«Baker Tilly Uzbekistan» компаниялар гуруҳининг солиқ амалиёти\nP.S. Муаллиф мазкур масалани тадқиқ қилаётганда меъёрий-ҳуқуқий ҳужжатларни синчиклаб ўрганганига эътибор қаратиш лозим. Жавоб муаллифнинг материалда баён этилган вазиятни қандай тушунишидан келиб чиққан профессионал фикрини ифодалайди.\nУшбу материалда баён этилган фикр масалаларни қўшимча ўрганиш ва кейин муҳокама қилиш учун имконият беради. Ҳар қандай ҳолда меъёрий-ҳуқуқий ҳужжатларни қўллаш олдидан, алоҳида ҳолларнинг индивидуал хусусиятларини ҳисобга олиш ва вазиятни қонун ҳужжатларига мувофиқ мақбул даражада ҳал этиш учун профессионал расмий маслаҳат сўраб мурожаат қилиш мақсадга мувофиқдир.\nСолиқ текширувини ўтказишда солиқ тўловчига ёхуд унинг эгалигида, фойдаланишида ёки тасарруфида бўлган мол-мулкка ғайриқонуний ҳаракатлар орқали зарар етказилишига йўл қўйилмайди.\nСолиқ текширувини ўтказишда давлат солиқ хизмати органлари ёки улар мансабдор шахсларининг ғайриқонуний ҳаракатлари орқали етказилган зарарларнинг, шу жумладан бой берилган фойданинг ўрни давлат солиқ хизмати органлари томонидан тўлиқ ҳажмда қопланиши керак. Суд қарорига биноан зарарларнинг ўрнини қоплаш давлат солиқ хизмати органлари қайси мансабдор шахсларининг айби билан зарар етказилган бўлса, ўша мансабдор шахслар зиммасига юкланиши мумкин.\nДавлат солиқ хизмати органлари ва уларнинг мансабдор шахслари ғайриқонуний ҳаракатлар содир этганлиги натижасида солиқ тўловчига етказилган зарар учун қонунда назарда тутилган тартибда жавобгарликка тортилади.\nДавлат солиқ хизмати органлари мансабдор шахсларининг қонуний ҳаракатлари орқали солиқ тўловчига етказилган зарарларнинг ўрни қопланмайди, қонунда назарда тутилган ҳоллар бундан мустасно.\nСолиқ кодекси, 105-модда.\nСолиқ кодекси, 87-модда.\nСолиқ тўловчи рўйхатдан ўтказилган жойдаги\nсолиқ органининг номи ва унинг жойлашган манзили\nЭътироз бераётган солиқ тўловчининг номи,\nСТИР, унинг жойлашган жойи манзили\nсолиқ текшируви далолатномаси бўйича\n_____________________________________________________________________________________ га нисбатан\n(солиқ текшируви ўтказилган солиқ тўловчи номи)\nмазкур давлат солиқ хизмати органи ходимлари томонидан ______________________________________________\n(текширув ўтказган давлат солиқ хизмати органи мансабдор\nшахсларининг Ф.И.Ш. ва гувоҳнома (шу жумладан текширув ўтказишга рухсат берилган гувоҳномаларнинг) маълумотлари кўрсатилади)\n__________________________________________________________________ солиқ текшируви ўтказилган, унинг\n(режали, режадан ташқари)\nнатижалари бўйича ____ __________20__йилда солиқ текшируви далолатномаси тузилган.\nСолиқ тўловчи солиқ текшируви далолатномасида баён этилган далилларга, шунингдек текширувчиларнинг хулосалари ва таклифларига қўшилмайди, шу муносабат билан ЎзР Солиқ кодекси 102-моддасининг 5-бандига асосан солиқ текшируви далолатномаси бўйича ўз эътирозини тақдим этади.\nСолиқ текшируви далолатномасида баён этилган далиллар қуйидаги ҳолатларга мувофиқ келмайди: ___________ __________________________________________________________.\n(солиқ текшируви далолатномасидан кўчирмалар келтирилади, уларни тасдиқловчи ҳужжатларга асосланган ҳолда ҳолатлар баён қилинади)\nШу тариқа текширувчиларнинг хулосалари ____________________________________________________________\n(солиқ тўловчининг фикрича текширувчиларнинг хулосалари мувофиқ\n_______________________________________________________________________________ га мувофиқ келмайди.\nкелмайдиган қонунлар ва бошқа меъёрий-ҳуқуқий ҳужжатлар кўрсатилади)\nШунингдек текширувчилар томонидан солиқ тўғрисидаги қонун ҳужжатларининг солиқ текширувларини ўтказиш тартибига тааллуқли бўлган қуйидаги талаблари бузилган: ___________________________________________________.\n(солиқ текширувини ўтказишда текширувчиларнинг\nЎзР Солиқ кодексининг ___________ моддаларига кўра мазкур ҳуқуқбузарликлар текширувчиларнинг хулосаларини бекор қилишга олиб келади.\nЮқорида баён этилганларни ҳисобга олиб, ЎзР Солиқ кодексининг 102, 103-моддаларига мувофиқ, солиқ текшируви материалларини кўриб чиқиш натижалари бўйича қуйидагиларни сўрайман:\n1) далолатноманинг юқорида келтирилган, солиқ тўловчи қўшилмаган бандларини қайта кўриб чиқиш;\n2) далолатноманинг юқорида келтирилган, солиқ тўловчи қўшилмаган бандларини далолатномадан чиқариб ташлаш;\n3) солиққа оид ҳуқуқбузарлик содир этганлик учун жавобгарликка тортишни рад этиш тўғрисида қарор чиқариш;\n4) солиқни қўшимча ҳисобламаслик ва уни ўз вақтида тўламаганлик учун пеня ёзмаслик;\n5) текширув натижалари бўйича қарор чиқаришда текширувчиларнинг солиқ текширувларини ўтказиш тартибига тааллуқли бўлган юқорида кўрсатилган ҳуқуқбузарликларини ҳисобга олиш.\n1. Эътироз асосланганлигини тасдиқлайдиган ҳужжатлар (уларнинг лозим тарзда тасдиқланган нусхалари).\n2. Эътирозга ишончнома бўйича вакил имзо чеккан тақдирда вакилнинг ваколатларини тасдиқлайдиган ҳужжатлар.\nЛавозим, Ф.И.Ш. _______________________ ____________________________________________\n«_____» ______________ 20__ й.


Икки кун давом этган мазкур нуфузли тадбирда 580000 тонна ўзбек пахта толаси ҳамда умумий қиймати бир миллиард АҚШ долларидан зиёд тўқимачилик маҳсулотлари савдоси бўйича шартномалар имзолангани бунинг яққол далилидир.\nДарҳақиқат, бу галги Халқаро Ўзбекистон пахта ва тўқимачилик ярмаркаси ўзбек толасининг экспорт қилиш бозор механизмларини янада ривожлантириш, ҳамкорлар сафини кенгайтириш, энг асосийси, янги бозор йўлакларини очишда муҳим восита бўлди. Унда жаҳоннинг 50 га яқин давлатидан 1000 дан ортиқ компания ва фирмалар вакиллари иштирок этиб, юртимиз ишлаб чиқарувчилари билан узоқ муддатли ҳамкорлик алоқаларини боғлашга муваффақ бўлдилар. Бу ўзбек пахта толасининг жаҳон бозоридаги мавқеи юксалиб, рақобатбардошлиги тобора ошиб бораётганидан дарак беради.\nБугунги кунда Ўзбекистон пахта етиштириш бўйича дунёда олтинчи, уни экспорт қилиш бўйича бешинчи ўринда туради. Илгари толамиз, асосан, Европа давлатлари томонидан сотиб олинган бўлса, эндиликда уларнинг сафига Хитой, Бангладеш ҳамда Жануби-Шарқий Осиёнинг бошқа мамлакатлари ҳам қўшилди. Буни мутахассислар, энг аввало, ўзбек пахта толасининг сифат кўрсаткичлари юқорилиги, айни чоғда тўғри экспорт сиёсати юритилаётгани билан изоҳлашмоқда.\nБинобарин, жаҳон пахта бозорининг асосий иштирокчиси — Ўзбекистонда оқилона экспорт сиёсати юритилаётгани, барча харидорларга тенг имконият яратилгани, сифатли хом ашё етиштириш, уни қайта ишлаш ва етказиб бериш бўйича ўзига хос қулай тизим мавжудлиги муваффақиятларни янада мустаҳкамлаётир.\n— Ўзбекистон ва Бангладеш ўртасидаги иқтисодий ҳамкорлик узоқ ўтмишга бориб тақалади. Маълумотларга қараганда, савдо алоқалари Соҳибқирон Амир Темур даврида ўрнатилган, — дейди Бангладеш пахта уюшмаси президенти М. Аюб. — Ўзбекистон мустақилликка эришгач, ҳамкорлик ришталари янада мустаҳкамланди. Иқтисодиётнинг барча жабҳаси, айниқса, тўқимачилик соҳасидаги алоқаларимиз йил сайин кенг кўлам касб этаяпти. Бунинг исботи тариқасида 2012 йилда Бангладеш жами пахта толаси импортининг 22 фоизи, 2013 йилда 28 фоизи Ўзбекистон ҳиссасига тўғри келганини айтиш кифоя, назаримда. Навбатдаги тадбир ҳам биз учун самарали кечди. Унинг доирасида 175 минг тонна пахта толаси харид қилиш бўйича келишувларга эришдик.\nЎтган қисқа давр мобайнида халқаро пахта бозорининг муҳим иштирокчиларига айланган “Ўзмарказимпекс”, “Ўзинтеримпекс” ва “Ўзпроммашимпекс” давлат ташқи савдо компаниялари замонавий савдо усулларини қўллаш орқали ўз маркетинг стратегиясини амалга ошираётгани ҳамкорларга ҳар томонлама манзур бўлаётир. Мисол учун, доимий стратегик шерикларга эга ушбу ташқи савдо компанияларида ўзбек толасини бутун пахта мавсуми давомида бир маромда етказиб бериш имконияти мавжуд.\nХ Халқаро Ўзбекистон пахта ва тўқимачилик ярмаркаси иштирокчилари бунга яна бир карра ишонч ҳосил қилдилар. Шунингдек, улар тадбир давомида пахта хом ашёсини бирламчи қайта ишлаш, толани харидорларга етказиб бериш хизмати, калава ип, тўқимачилик маҳсулотлари ва тайёр кийим-кечаклар тайёрлаш жараёнлари билан бевосита жойларга чиқиб яқиндан танишдилар.\nМеҳмонлар дастлаб Тошкент вилоятидаги “Ўзбекистон” пахтани қайта ишлаш заводида бўлишди. У “Ўзпахтасаноат” уюшмаси тизимидаги етакчи корхоналардан бири ҳисобланиб, бу ерда модернизациялаш лойиҳалари доирасида энг замонавий пахта тозалаш, тола ажратиш ва уни тойлаш ускуналари ўрнатилди. Натижада ишлаб чиқариш қуввати ошиб, йилига 20 минг тонна хом ашё сифатли қайта ишланаяпти.\n— Пахта йиғим-терими якунланаётган ҳозирги кунда фермер хўжаликлари билан тузилган шартномага кўра, янги пахта ҳосили қабул қилиб олиниб, улар пешма-пеш қўлдан чиқарилаяпти, — дейди ушбу корхона раҳбари Шукуржон Абдураззоқов. — Бу йилги пахтанинг сифати юқорилиги туфайли рақобатбардош тола олинмоқда. Умуман олганда, кейинги йилларда заводимизда ишлаб чиқарилаётган маҳсулот сифатининг ошиб бориши кузатилаяпти. Бугунги кунга келиб, “Олий” ва “Яхши” синфларга мансуб толанинг улуши 87,3 фоизгача ортгани бунга мисолдир.\nБу каби юқори сифатли хом ашёни ўзимизда чуқур қайта ишлаш ҳажмини муттасил ошириб бориш эса соҳада ҳаётга татбиқ этилаётган ислоҳотларнинг устувор йўналишларидан саналади. Шу мақсадда тизимга хориж инвестицияси жалб қилинган ҳолда, янги замонавий корхоналар барпо этилаяпти, мавжудлари эса тубдан модернизация қилинаётир. Бунда Президентимизнинг 2010 йил 15 декабрдаги “2011 — 2015 йилларда Ўзбекистон Республикаси саноатини ривожлантиришнинг устувор йўналишлари тўғрисида”ги қарори муҳим дастуриламал бўлмоқда.\nМазкур ҳужжатга мувофиқ, ҳаётга татбиқ этилаётган истиқболли лойиҳалар маҳсулот ишлаб чиқариш ҳажмини ошириш, экспортда тайёр ва яримтайёр тўқимачилик маҳсулотлари улушини кўпайтириш имконини бераяпти. Мана, исботи: агар ўтган асрнинг 90-йилларида мамлакатимизда ишлаб чиқарилган толанинг 7 фоизи ўзимизда қайта ишланган бўлса, ҳозирги кунда бу кўрсаткич 44 фоизни ташкил этаяпти. Бу ҳали чегара эмас. Мутахассисларнинг айтишича, у 2016 йилда 60 фоизга етказилиши кутилаяпти.\nТошкент вилоятидаги “Uztex-Chirchiq” тўқимачилик фабрикаси — хом ашёни чуқур қайта ишлаш йўлга қўйилган илғор ишлаб чиқариш субъектларидан. Бу ердан ташқи бозорга, асосан, тайёр маҳсулотлар етказиб берилаяпти. Ушбу корхона фаолияти билан яқиндан танишган чет эллик мутахассислар юртимизда тўқимачилик саноатини тараққий эттиришга қаратилган ислоҳотлар беқиёс самаралар бераётганига амин бўлганликларини қайд этдилар.\n— Очиғи, корхонада яратилган шарт-шароит, ишлаб чиқарилаётган маҳсулотларнинг сифати мени ҳайратга солди, — дейди Буюк Британиянинг “Wayrex LLP” компанияси вакили Жан-Клод Бюжен. — Жамоада толадан ип йигириш, ундан мато тўқиш, газламани бўяш ва тайёр кийим-кечаклар ишлаб чиқариш ўзлаштирилгани таҳсинга лойиқ. Мазкур фабрика юртингизда амалга оширилган юзлаб йирик лойиҳалардан бири эканлиги тўқимачилик салоҳиятингиз ниҳоятда юқорилигини яққол кўрсатиб турибди. Корхонада меҳнат қилаётган кишиларнинг аксарияти ёшлар эканлиги ҳам эътиборимни тортди. Ишончим комилки, келгусида Ўзбекистон тўқимачилик маҳсулотлари, хусусан, кийим-кечаклар экспорти бўйича ҳам юқори ўринларни забт этади.\n“Uztex-Chirchiq” корхонасида йилига 11 минг тонна калава ип, 6,4 минг тонна бўялган мато, 4 минг тонна бўялган калава ип, 10 миллион дона тайёр кийим-кечак ишлаб чиқарилаяпти. Уларнинг сифати юқорилиги боис ташқи бозорда тобора харидоргир бўлиб бормоқда. Маҳсулотларнинг асосий қисми экспорт қилинаётгани бунинг яққол далилидир.\nТаъкидлаш керакки, толамиз экспортининг ошишида логистика хизматининг ҳам алоҳида ўрни бор. Ўзбекистон Республикаси Президентининг 2006 йил 29 августдаги “Пахта толасини сотиш ва унинг учун ҳисоб-китоб қилиш механизмини тартибга солиш тўғрисида”ги қарори, айтиш мумкинки, шундай хизматлар кўрсатишга ихтисослаштирилган йигирма битта пахта терминали фаолиятини янада кенгайтирган бўлса, айни пайтда юртимизда 410 минг тонна пахта толасини бир вақтда сақлаш имкониятига эга тўртта омбор ишлаб турибди.\nЯрмарка иштирокчилари “Тошкент-тола” ихтисослаштирилган минтақавий пахта терминалига ташриф буюриб, унинг мисолида юртимиздаги шундай субъектлар фаолияти билан танишишга муяссар бўлдилар.\nМаълумот ўрнида айтиш жоизки, “Тошкент-тола” пахта терминали омборларида бир пайтнинг ўзида 45 минг тонна ҳажмидаги пахта толасини сақлаш мумкин. Умумий омборларнинг бир қисми эса эркин омбор тизимига ўтказилгани харидорлар учун янада қулайлик яратади. Сабаби, харидор сотиб олган хом ашё, унинг хоҳишига кўра, олиб кетилгунгача уларда сақланиши таъминланади.\nШу билан бирга, бу ерда амалга оширилаётган модернизациялаш тадбирлари натижасида харидорларга шу жойнинг ўзида пахта хом ашёсини намойиш қилиш ва унга оид барча маълумотлар билан танишиш имкони берилаётгани ҳам диққатга сазовор. Ўзбекистон “Сифат” марказининг лабораторияси, божхона, давлат карантин назорати пункти каби хизматларнинг терминал ҳудудида мавжудлиги эса бу ишларни қисқа фурсатда амалга оширишда қўл келмоқда.\n— Юртингизда анъанавий ўтказиб келинаётган Халқаро Ўзбекистон пахта ва тўқимачилик ярмаркаси соҳадаги муҳим тадбирлардандир, — дейди “Cotton Outlook” халқаро агентлигининг бошқарувчи директори Р. Батлер. — Унда мунтазам қатнашиб, юқори савияда ташкил этилаётгани, томонлар учун самарали бўлаётганига гувоҳ бўлмоқдаман. Ярмаркада ўзбек толаси харидорларига тенг имкониятлар берилаётгани, шартнома тузиш, етказиб бериш ва тўловни амалга ошириш бўйича ҳеч қандай чекловнинг мавжуд эмаслиги унинг нуфузини янада орттираяпти. Кейинги йилларда толанинг баҳоси талаб-таклифдан келиб чиқиб, ўзгариб турган бир шароитда ўзбек толасига бўлган эҳтиёжнинг муттасил ўсиб бораётгани шундай дейишимизга асос бўла олади.\nЖаҳон пахта бозорининг бу йилги Тошкент форуми кундалиги ранг-баранглиги билан унга ташриф буюрган тўқимачилик саноатидаги етакчи компанияларнинг 1000 нафардан зиёд трейдер ва вакилларида катта таассурот қолдирди, десак, муболаға бўлмайди. Нега деганда, тадбир қатнашчилари биржа савдолари билан чекланиб қолмасдан, балки долзарб мавзулардаги ялпи мажлис ва давра суҳбатларининг иштирокчиси сифатида жаҳон пахта бозоридаги бугунги вазиятни муҳокама қилиш, энг асосийси, иқтисодиётимизнинг муҳим тармоқларида рўй бераётган янгиланишлар, ҳудудларнинг саноат салоҳияти билан яқиндан танишиш имкониятига эга бўлдилар. Катта ҳажмда тола ва тўқимачилик маҳсулотлари сотиб олиш бўйича шартномалар тузишга эришдилар.\nХорижлик инвесторлар ўз бизнесини мамлакатимиз билан боғлашга интилаётгани бежиз эмас, албатта. Чунки Ўзбекистон жаҳонда пахтачилик ва тўқимачилик тармоғи жадал ривожланаётган давлатлардан бири бўлиб, бу ерда етиштирилган юқори сифатли пахта толаси ташқи ва ички бозорда рақобатбардош маҳсулотлар ишлаб чиқаришда муҳим омилдир. Халқаро Ўзбекистон пахта ва тўқимачилик ярмаркаси эса толамизни ҳеч бир воситачисиз, тўғридан-тўғри сотиб олиш имкониятини туғдиргани, айниқса, қувонарли.\nМухтасар айтганда, икки кун давом этган Х Халқаро Ўзбекистон пахта ва тўқимачилик ярмаркаси саноатимизнинг жаҳон бозоридаги ўрнини янада мустаҳкамлаб, мавқеини бир поғона оширди. Зеро, ўзбек толаси ўзининг юксак сифат кўрсаткичлари билан жаҳон бозорида тобора харидоргир бўлиб бораяпти.\nМазкур рукндаги бошқа мақолалар: « Иқтисодиётнинг муҳим йўналиши\tБиржалар ва биржа фаолияти янада такомиллашади »


Ўзбекистон президенти Шавкат Мирзиёев Тожикистонга илк давлат ташрифини бошлади. Айни вақтда президент Душанбега етиб борган.\nДушанбедаги халқаро аэропортда Шавкат Мирзиёевни қўшни давлат раҳбари Имомали Раҳмон, шунингдек, ҳукуматнинг бошқа аъзолари кутиб олган. Давлат раҳбарлари фахрий қоровул ортидан ўтишган ва музокараларнинг илк босқичи бошланган.\n«Ўзбекистон Президенти шарафига бутун шаҳар бўйлаб давлатимиз байроғи кўтарилган. Кўчаларга чиққан минглаб тожикистонликларнинг юз-кўзидаги хурсандчилик ушбу ташриф улар учун орзиқиб кутилган воқеа эканидан далолат беради. Дарҳақиқат, ўзаро муносабатлар тарихида бу Ўзбекистон Президентининг Тожикистонга илк давлат ташрифидир. Томонлар ушбу музокараларга мамлакатларимиз ҳамкорлигини сифат жиҳатидан янги босқичга кўтариш, уни амалий мазмун билан бойитиш учун имконият сифатида қарамоқда», дейилади президент матбуот хизмати хабарида.\nОлий даражадаги музокараларда турли соҳалардаги икки томонлама ҳамкорликнинг бугунги ҳолати ва истиқболлари муҳокама этилади, томонларни қизиқтирган минтақавий ва халқаро аҳамиятга молик масалалар кўриб чиқилади.\nБундан аввалроқ президентнинг матбуот котиби Комил Алламжонов ташриф доирасида камида 27 ҳужжат, жумладан, президентларнинг Қўшма баёноти, Ўзбекистон – Тожикистон давлат чегарасининг алоҳида участкалари тўғрисида шартнома, Фуқароларнинг ўзаро қатнови тўғрисидаги битим, шунингдек, турли соҳаларда ҳамкорликни ривожлантириш ва мустаҳкамлашга қаратилган ҳужжатлар имзоланиши ҳақида маълум қилганди.\nШунингдек, Душанбеда бўлиб ўтган бизнес-форум ва Ўзбекистон саноат маҳсулотлари кўргазмаси якунига кўра, 140 миллион доллардан ортиқ шартнома имзоланиши кутилмоқда.\nҚўшилди: 9-03-2018, 14:40


ЯНГИ БОШ МУРАББИЙЛАР - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЯНГИ БОШ МУРАББИЙЛАР\nЧоп этилган 13 Август 2015\tКӯришлар: 839\nТожикистон футбол федерациясидан тарқатилган хабарга кўра, Мубин Эргашев пойтахтнинг «Истиқлол» клубини бошқариш билан бирга, Тожикистон миллий терма жамоасининг бош мураббийи вазифасини ижро этувчи қилиб тайинланган.\nҚайд этилишича, украиналик 48 ёшли футбол мутахассиси Роман Пилипчук ҳам терма жамоа мураббийлар штабига киритилган бўлиб, бош мураббийга ассистентлик қилади.\nМаълумки, Тожикистон терма жамоаси «Жаҳон чемпионати-2018» турнирининг 2-саралаш босқичини муваффақиятсиз бошлагани, яъни икки имкониятдан бир очкони қўлга киритгани учун собиқ бош мураббий Муҳсин Муҳаммадиев ўз вазифасидан истеъфо берган эди.\nШунингдек, олий лига жамоалари ўртасида Тожикистон чемпионати иштирокчиси Истаравшан шаҳрининг «Далерон-Ўратепа» футбол жамоасига ҳам янги бош мураббий тайинланди.\nМалакали футбол мутахассиси Алиёр Ашурмамадов бу масъулиятни ўз зиммасига олди.\nА. Ашурмамадов илгари ЦСКА «Памир», «Парвоз» клублари ҳамда Тожикистон ёшлар (U-19) терма жамоасини бошқарган.\nИкки карра Тожикистон чемпиони, Кўлобнинг «Равшан» жамоасида ҳам бош мураббий ўзгарди.\nТожикистон кубоги турнирида «шов-шув»ли тарзда биринчи лига вакили Панж ноҳиясининг «Саройкамар» клубига имкониятни бой бергач, истеъфога чиқарилган Ваҳдат шаҳрининг «Хайр» жамоаси собиқ бош мураббийи Тоҳир Мўминов кўлобликларга устозлик қиладиган бўлди.\nЧОРАК ФИНАЛЧИЛАР АНИҚ\nФутбол бўйича Тожикистон кубоги турнирининг 1/8 финал босқичи ўйинлари ниҳоясига етиб, чорак финал иштирокчилари аниқ бўлди.\nТурнирнинг жавоб учрашувларида тубандаги натижалар қайд этилди:\nЦСКА «Памир»-«Панжшер»-6:0 (2:2), «Регар-ТадАЗ»-«Чашма»-7:0 (5:3), «Парвоз»-«Истиқлол»-1:3(0:5), «Хайр»-«Саройкамар»-0:2 (2:1), «Исфара»-«Вахш»-1:2 (0:7), «Равшан»-«Памир»-4:2 (9:0).\nШундай қилиб, турнирнинг чорак финал босқичида қуйидаги жуфтликлар «яшил майдон»га тушадилар: «Истиқлол»-«Хўжанд», «Равшан»-«Вахш», ЦСКА «Памир»-«Барқи тожик», «Регар-ТадАЗ»- «Саройкамар».\n------------ Кураш ------------\nОЧИҚ ТУРНИР МЕДАЛЛАРИ\nТайванда курашнинг дзюдо тури бўйича «Осиё кубоги»нинг очиқ турнир мусобақалари ниҳоясига етди.\nБеллашувларда дунёнинг 28 давлатидан 180 нафардан ортиқ спортчи ўзаро ғолиблик учун майдонга тушди.\nТожикистон шарафини ҳимоя қилган уч курашчидан икки нафари совринли ўринларни эгаллади.\nМуҳаммадмурод Абдураҳмонов 100 килограммдан ортиқ вазн тоифасида гиламга чиқиб, олтин медални қўлга киритди ва ғолиблик шоҳсупасининг энг юқори поғонасига кўтарилди.\nУ финал босқичи беллашувида майдон эгаси, тайванлик По Йен Лини мағлуб этди.\nЯна бир курашчимиз Комроншоҳ Устопириён (90 килограмм вазн тоифаси) турнирнинг кумуш медалига эгалик қилди. У ҳал қилувчи босқичда словениялик Михаэл Зганкка имкониятни бой бериб қўйди.\nУчинчи вакилимиз Саиджалол Саидов (100 килограмм вазн тоифаси) дастлабки чиқишларидаёқ австралиялик Дюк Дидирга ютқазиб, медал учун курашиш ҳуқуқидан маҳрум бўлди.\nҚИТЪАДА СУПЕРКУБОК СОҲИБЛАРИ\nЕвропа қитъаси давлатларида янги футбол мавсуми бошланиши арафасида мамлакатлар биринчиликлари суперкубоги мусобақалари бўлиб ўтмоқда.\nГермания бундеслигаси суперкубоги соҳибини аниқлаш учун «Волфсбург» ва «Бавария» клублари «яшил майдон»га тушишди.\nТенг курашлар асосида ўтган қизиқарли учрашувнинг асосий вақти нурсиз дуранг натижа билан якун топди.\nҒолиб эса, ўн бир метрлик пеналти тепиш йўли билан аниқланди. Бу борада «Бўрилар» ўзларининг мерганроқ эканликларини исботлашди ва 5:4 ҳисобида рақибларини доғда қолдиришди.\nШундай қилиб, «Волфсбург» жамоаси тарихида биринчи марта Германия суперкубоги соҳибига айланди.\nФранция чемпионати суперкубоги учун ПСЖ (Пари Сен-Жермен) ва «Лион» клублари кураш олиб бордилар.\nКанаданинг Монреал шаҳрида ташкиллаштирилган учрашув ПСЖ футболчилари устунлигида ўтди ва улар 2:0 ҳисобида муваффақиятга эришдилар.\nПари сен-жерменликлар шу билан сурункасига учинчи бор Франция суперкубоги мусобақаларида ютиб чиқишди.\nХИТОЙ – ОЛИМПИАДА МЕЗБОНИ\nХалқаро олимпиада қўмитасининг Куала-Лумпур шаҳридаги штаб квартирасида 2022 йилда ўтказиладиган қишки олимпиада ўйинларига мезбонлик қиладиган мамлакатни аниқлаб олиш учун қуръа ташлаш маросими бўлиб ўтди.\nУнинг натижаларига кўра, Хитойнинг Пекин шаҳри мезбонликка даъвогарлар орасида ғолиб, деб топилди.\nҚизиғи шундаки, Хитой жаҳон спорти тарихида ҳам ёзги, ҳам қишки олимпиада ўйинларини кетма-кет қабул қилган биринчи давлат бўлиб қолади.\nҚишки олимпиада ўйинлари мезбонлигини қўлга киритиш учун Пекинга Қозоғистоннинг Олмаота шаҳри рақиблик қилганди.\nАфсуски, бу курашда қозоқларга омад кулиб боқмади.\nБугун: 26-01-2020 02:18:36


ЎзА - Фарғонада оғуфуруш жиноий гуруҳи фош этилди\n24.08.2018 14:12 Чоп этиш версияси\nФарғонада оғуфуруш жиноий гуруҳи фош этилди\nЖиноий гуруҳ ўз қилмишларини “сценарий" асосида давом эттирарди...\nГиёҳванд моддалар бугунги кунда минглаб инсонларнинг умрига зомин бўлмоқда. Мамлакатимизда мазкур иллатга қарши курашиш, гиёҳвандликка бутунлай барҳам бериш борасида самарали ишлар олиб борилмоқда. Бу жараёнда гиёҳванд моддаларни мамлакатимизга олиб кириш йўлларини бартараф этиш, уларнинг нафақат мамлакатимиз ичида ноқонуний муомалада бўлиши, балки ҳудудимиз орқали транзит қилинишига чек қўйиш, уюшган жиноий гуруҳларни йўқ қилишга алоҳида эътибор қаратилмоқда.\nБироқ айрим шахслар оғуфурушликдан касб сифатида фойдаланишга уринмоқда. Ана шундай ният билан қабиҳликка қўл урган Бахтиёр Искандаров Қирғизистон Республикасида яшовчи таниши Дилшодбек Дилмуратов билан ўзаро тил бириктирди. Келишувга асосан Дилшодбек гиёҳвандлик воситаларини мамлакатимизга контрабанда йўли билан ўтказиб бериши, олиб ўтилган “заҳри қотил” эса Солижон Ботиров орқали Бахтиёрга етказилиши керак эди. Иш режадагидек кечди. Б.Искандаров қонунга хилоф равишда гиёҳвандлик воситаларини мўмай даромад эвазига пуллади.\nЖиноий гуруҳ ўз қилмишини давом эттирди. Улар Қирғизистонда яшовчи бошқа шахсдан бу гал 3 килограмм оғирликда гашиш гиёҳвандлик воситасини сотиб олмоқчи бўлди. Ёвуз режага бу сафар Муҳаммадюсуф Маҳмудов ҳам бош қўшди. Муҳаммадюсуф қилган хизмати учун 100 грамм гашиш моддасига эга бўлишига Бахтиёр қатъий ваъда берди. Эвазига аванс тариқасида ундан 700 АҚШ доллари олди. Бу маблағ устига 300 АҚШ доллари қўшиб Дилшодбек Дилмуратовга берди. Солижонга Дилшодбек билан бирга Андижон вилоятининг Марҳамат тумани орқали Ўзбекистон-Қирғизистон чегара постига боришини тайинлайди.\nСолижон ва Дилшодбек 40 F 383 NA давлат рақамли "Nexia" автомобилида чегарага етиб келишгач, қолган ишнинг уддасидан чиқиш яна Дилшодбекнинг зиммасида қолди. У 1.618 грамм гашиш моддасини мамлакатимизга контрабанда йўли билан олиб ўтгач, Солижон билан эски манзилга отланади.\nАфсуски, жиноий гуруҳ ўз мақсадига етолмади. Давлат хавфсизлик хизмати Фарғона вилояти бошқармаси томонидан ўтказилган тезкор назорат тадбири орқали Марҳамат-Қува йўналиши бўйича ҳаракатланаётган "Nexia" автомобили “Машъал” йўл-патруль постида тўхтатилди. Транспорт воситаси салонининг олд ўриндиғи остидан топилган пакетдаги гашиш моддаси уларни фош этди.\nҲуқуқни муҳофаза қилувчи идоралар ходимлари томонидан олиб борилган суриштирув-тергов ҳаракатлари чоғида жиноий гуруҳга алоқадор Мусинжон Шамсутдиновнинг хонадонидан шиша банкада марихуанага ўхшаш модда, Жаҳонгир Болтабоевнинг хонадонидан целофан пакетда гиёҳванд воситасига ўхшаш ўсимлик топилган.\nСудланувчиларнинг кўрсатмалари ва ашёвий далиллар жиноий гуруҳ қилмишларини тўла-тўкис ойдинлаштирди. Шунга таяниб, жиноят ишлари бўйича Марғилон шаҳар суди томонидан айбдорларга адолатли ҳукм ўқилди. Бахтиёр Искандаров, Дилшодбек Дилмуратов ҳамда Солижон Ботировлар 8 йил муддатга, Муҳаммадюсуф Маҳмудов 10 йилу 1 ой муддатга озодликдан маҳрум этилди. Жаҳонгир Болтабоевга 300 соат мажбурий жамоат ишлари жазоси, Мусинжон Шамсутдиновга 3 йил озодликни чеклаш жазоси тайинланди.


Кўчирмачилик тараққиётимиз оёғига урилган болтадир!\n21.12.2017 21:15 0 658\nОмадим келиб, дунёнинг нуфузли олий таълим даргоҳларида таълим олиш насиб қилган. Шулардан бири Оксфорд, Кембриж, Колумбия университети билан бир қаторда турувчи Париж шаҳри сиёсий фанлар институти бўлади. Ушбу «Олий тоифали даргоҳ» деб аталувчи институтда Франциянинг барча президентлари, вазирлари ва компаниялар раҳбарлари ўқиб кетганлар. Ҳатто Франциянинг собиқ президенти — Никола Саркози ўқишни битира олмасдан, ўқишдан ҳайдалиб кетганлиги институтнинг нуфузи баландлигига исбот бўла олади. Нокамтарликка йўймангку, лекин ростдан ҳам у олийгоҳга киришни дунёда кўпчилик талабалар ҳатто орзу қилишга ботина олишмайди.\nТан оламан, институтда ўқиш осон бўлмаган. Бегона давлатда ҳаёт кечириш ва бегона ўқиш тизимида ўқиш жуда қийин кечган. Бу ҳақда бошқа сафар айтиб беришга ҳаракат қиламан. Ҳозир эса бошқа нарсани айтиб бермоқчиман.\nДунёдаги халқаро ташкилотларга бағишланган дарсимиз бор эди. Ўша дарснинг илк кунида ўкитувчи барча талабаларга семестр давомида қилишлари керак бўлган вазифаларни бўлиб берди. Мен ва битта немис ўртоғимга «Барқарор тараққиётга ҳисса қўшувчи халқаро ташкилотлар» ҳақидаги мавзу тушди. Яъни иккаламиз биргаликда тахминан 15 варақча курс иши ёзишимиз ва навбатимиз келганда уни оғзаки гапириб беришимиз керак эди. Курс ишини топширадиган кунгача 2 ой, яъни етарлича вақт бор эди. Немис ўртоғимнинг билими кучли бўлса-да, француз тилини мендан яхши билмасди. Шу сабабдан у мен билан битта жамоага тушганидан хурсанд эди. Мен эса, ўзбек бўлиб туриб, немислардан устун томонларим бор эканлигидан ғурурланардим ...\n... Мен ҳар доим шеър, куй ва қўшиқларни ўғирлаганларни ўғрилар деб ҳисоблаб келганман. Илгари ҳиндча, туркча, форсча ва арабча қўшиқларнинг куйларини ўғирлаб, ўзбекчалаштириб айтишса энсам қотар эди. Кейинчалик, афсуски, бундай ўғирлаб айтишлар «санъат»имизнинг ажралмас бир қисмига айланиб қолди. Энг ачинарлиси, бу ҳолатлар таълим соҳасида ҳам юз берарди. Биз ўрта мактабдалигимиздаёқ, ўқувчиларнинг уйга вазифаларни бир-бирларидан кўчиришлари оддий ҳолат эди.\nТошкентда олийгоҳга боргач, бу талабаларнинг оддий кундалик тартиби эканлигига гувоҳ бўлдим. «Конспект»лар китоблардан кўчириларди, рефератлар китоблардан кўчириларди, имтиҳонлар эса китоблардан ва конспектлардан кўчириларди. Ҳатто ўқитувчиларнинг ўзлари дарс ўтишнинг ўрнига китоблардан ўқиб, талабаларга конспектлар ёздирардилар. Бу «ҳақиқат»ни домлалар ҳам, талабалар ҳам яши билардилар, лекин ҳеч ким ҳеч нарса демас эди. Шу сабабдан, кўчирмачилик деярли табиий, «нормал» ҳолатга айланиб улгурган ва бундан ҳеч кимнинг виждони ҳам қийналмасди. Жумладан менинг ҳам ...\n...Курс иши учун «Халқаро ташкилотлар» ҳақида интернетдан маълумот қидираётган эдим, битта тайёр матн чиқиб қолди. Матн қандайдир ихтисослашган ташкилотнинг сайтида ёзилган бўлиб, жуда мукаммал ёзилган эди. Мен қанча ҳаракат қилсам ҳам, ундай матнни ёза олмаслигим аниқ эди. Ўзиям худди мен учун ёзилгандай, матннинг узунлиги 8-9 варақ чиқар эди. Мен шарттда матнни кўчириб, «WORD»га ташлаб олдим-да, немис ўртоғимга мен курс ишининг ўзимга тегишли қисмни ишлаб бўлганлигимни хабар қилдим. Ўртоғим умумий ишнинг ярми тезликда битганлиги учун мен билан битта жамоага тушганлигидан янада хурсанд бўлиб кетди. Чунки у ўша пайтда ўз қисмини ёзишга қийналиб, бир-биридан қийин китобларни ўқиш билан овора эди.\nКурс ишини топширадиган куни, иккаламизнинг қисмларимизни бирлаштириб, уни мейлдан домлага юбориш учун ўртоғим билан институтда эрталаб кўришдик. Курс ишини жўнатиш учун охирги муддат кечқурун эди. Иккаламиз ёзган матнларни кўра туриб, немис ўртоғим «ия, сен ҳали «сноска»ларингни ёзмабсанку, библиографиянгни ҳам ёзмабсан» деб қолди. Мен «Булар керак бўлмаса керак деб ўйлаган эдим. Бу шунчалик муҳимми?» деб сўрадим. Чунки матнни ўзим ёзмаганимдан кейин, табиийки, менда унинг библиографияси ҳам йўқ эди. Немис ўртоғим «Албатта муҳим, ахир бу илмий курс иши-ку» деб туриб олди.\nНима қилишимни билмай, ўйланиб турганимни кўриб, немис ўртоғим менга ёрдам беришга қарор қилди. «Хафа бўлма, ҳозир интернетдан қидириб, сен ёзган фикрларнинг айримларини кимга тегишли эканлигини билиб олиб, библиография тайёрлаймиз» деди. Мен осонликча қутулаётганимга хурсанд бўлиб кетдим. Ўртоғим, мен «ёзган» матнни олиб, «гугл»га ташлаган эди, шундоқ мен кўчириб олган сайт энг биринчи бўлиб чиқиб келса бўладими? У дастлаб матн кўчирилганлигини тушунгани йўқ. «Мана, сеникига ўхшаш матн бор экан», деб ўша сайтни очди. Сайтдаги матннинг бир қисмини ўқиди-да, «бу сеники билан бир хил-ку, кўчирмаганмидинг?» деб сўради. «Йўғ-е, нима деяпсан, ўзим ёздим» дедим.\nУ ўқишда давом этди ва охиригача ўқиб бўлгач, менга айбловчи оҳангда қаради-да, «Сен кўчирибсан-ку!» деди. Ўзбекистонда битта талаба бирон нарсани кўчирса, иккинчи талаба «буни қаердан кўчирдинг, менгаям айт, мен ҳам кўчирай» деб сўрашига ўрганиб қолган эканман. Немиснинг менга қилаётган муаомаласига энсаларим қотиб кетди. «Немис бўлсанг ўзинга» дегандай оҳангда, «Ҳа, кўчирдим, ҳамма кўчиради-ку» дедим. Ўзбекистонда эмаслигим эсимдан чиқиб кетган эди. У «йўқ, бунақаси кетмайди, бу матнни домлага жўната олмаймиз» деб қолди. «Томи кетганми бунинг?» деб ўйладим. Шундай дарди бор экан, шуни жўнатадиган куни айтадими? Икки ой олдин айтганида, бемалол ўзим ёзишга улгурардим-ку.\nШундай деб ўйлаб туриб, бир қарасам, ўртоғимнинг кўзлари ёшланяпти. «Энди иккаламиз ҳам ўқишдан ҳайдаламиз ва «плагиат» (кўчирмачилик) учун энди бизни 5 йилгача ҳеч қаерга ўқишга олишмайди» деб қолди. Ана шундагина мен қилган «аҳмоқлигим» қанчалар қимматга тушиши мумкинлигини ҳис қилдим. Ўзимни ўқишдан ҳайдашса, балки индамасдан кетаверишим мумкин эди. Лекин мен ўзимдан ташқари битта бегуноҳ инсоннинг келажагини ҳам хавф остига қўйиб қўйган эдим. Энг ёмони, кўчирмачиликнинг ғирт ЎFРИЛИК эканлигини ўшанда биринчи марта танамда ҳис қилдиму, ер ёрилмади, мен ерга кириб кетмадим. Биз ўзбеклар деярли барча соҳаларда кўчиравериб, бизга бу нарсалар оддий ҳолатга айланиб қолган. Ҳатто айрим инсонлар ўз илмий диссертацияларини кўчириб ёзиб, ҳимоя қилган ҳолатларни ҳам эшитганмиз. Лекин битта немис талабасининг виждони «оддий кўчирмачилик»ни қабул қила олмай кўзига ёш олганлигини кўриб, ўзимдан уялиб кетдим. Ана шунда нима сабабдан дунёда немислар ривожланиб кетишганлигини-ю, нимага уларнинг кўплаб махсулотлари дунёда тенгсиз эканлигини тушуниб етдим.\nМен муддат ҳали тугамаганлигини айтиб, немис ўртоғимни тинчлантирдим. Кечгача ўзимнинг қисмимни ёзиб тугатишга ва ҳаммаси жойида бўлишига ваъда бердим. У менга ишонмаган бўлса ҳам, бошқа иложи йўқлиги сабабли, рози бўлди. Мен уят, масъулият, миллатимиз шаъни, яхши баҳо олиш истаги ва ҳоказо туйғуларимнинг барчасининг босими остида зўрға диққатимни бир жойга жамлаб, ваъда қилганимдай, айтилган вақтгача ўз қисмимни ёзиб тугатдим. Икки ойда қилмаган ишимни бир кунда қилишимга тўғри келди. Мен ёзиб бўлгунимча, немис ўртоғим хавотирдан ёнимда тўхтамасдан бориб келиб турди. Курс ишини домлага жўнатиб хотиржам бўлгач, буни қила олишимга ишонмаган немис ўртоғим менга қайта ва қайта раҳматлар айтди. Мен бир кунда айбдордан халоскорга айланиб олдим.\nБиз юборган ёзма курс ишимизни, навбатимиз келганида, синф олдида оғзаки гапириб бердик ва иккаламиз ҳам яхши баҳо олдик. Немис ўртоғим билан иккаламиз бир-биримизга ҳамкорлик учун миннатдорчилик билдирдик. Мен қилган ишим учун ундан яна бир бор узр сўрадим. Бўлиб ўтган воқеа мен учун бир умрга сабоқ бўлиб қолди. Ўша кундан бошлаб Ўзбекистонда кўчирмачиларнинг сони биттага камайиб, кўчирмачиликнинг ашаддий душманларининг сони биттага кўпайди!\n«Ўзбекона конспект» ёхуд ўзбек талабаларининг ҳавога совурилган (совурилаётган) умрлари ҳақида


Қашқадарё милицияси вилоятни “тозалаяпти”\nФирдавс Қашқадарё вилояти ички ишлар бошқармаси томонидан 14 ноябрдан 14 декабргача ўтказилаётган “Тозалаш” профилактика тадбири давомида жуда кўп қонунбузарликлар аниқланмоқда.\nТадбирда 4 мингга яқин киши иштирок этяпти. Вилоят милицияси вакилларининг маҳаллий матбуот вакилларига маълум қилишича, тадбир бошланганидан шу кунга қадар Қашқадарёдаги 15 мингдан ортиқ хонадон текширилган. Паспорт тартибини бузган 284 киши аниқланган. Жиноят содир этиб яшириниб юрган 11 киши қўлга олинган.\nМаълумотларга кўра, тадбир давомида энг кўп аниқланган қонунбузарлик нефть ва газ конденсати ўғирланиши билан боғлиқ жиноятлардир. Газ конденсати қудуқлардан заводларга қувурлар орқали ташилади ва қайта ишланиб, ундан бензин, газ, дизел ёқилғиси ва бошқа маҳсулотлар олинади. Конденсат расман ҳеч қаерда сотилмайди, фуқаролар фақат ўғирлик ва талон-тарож орқасидан унга эгалик қилиши мумкин.\nТадбир давомида баъзи фуқаролар хонадонларида кичик цехлар очиб, нефтни қайта ишлаш билан шуғуллангани аниқланди. Касби туманидаги Хўжаҳайрон қишлоғида ана шундай бир неча цех борлиги маълум бўлди. Норасмий манбалар вилоятнинг нефть ва газ қазиб олинадиган туманларида бу иш билан йиллар давомида шуғулланиб келаётган кўплаб цехлар борлигини таъкидлайди. Шу иш билан шуғулланаётган айрим кишиларнинг уйларидан ҳатто 60 тонна сиғимли идишлар топилган.\n“Ғалча қишлоғида бир фуқаро молхонасида 60 тонналик сиғим жойлаштириб олгани аниқланди. Унинг ичида маълум миқдорда газ конденсати ҳам бор экан”, - деди вилоят милицияси мутасаддиларидан бири.\nНорасмий манбаларнинг билдиришича, газ конденсати қудуқдан заводларга борадиган қувурлардан ўғирланади. Бу маҳсулотнинг ҳар литри 150-300 сўмдан сотилади. Ҳудудидан қувур ўтган қишлоқлар фуқаролари ва юқори идораларда яқинлари бор кишилар газ конденсатини ўғирлаш билан шуғулланади. Конденсат эса бензин ёки дизел ёқилғисига аралаштирилиб, ёқилғи тарқатиш шахобчалари орқали сотувга чиқарилади. Кунига бир неча юз тонналаб газ конденсати шу йўл билан талон-тарож қилинади.


Ҳозирда мамлакат бўйлаб коронавирус инфекциясидан соғайган беморлар 657 нафарни ташкил этмоқда.\nБухоро вилоятидан бир йўла 32 нафар беморнинг тўлиқ соғайиб чиқди. Уларнинг 22 нафари вилоят кўп тармоқли марказидан, 10 нафари юқумли касалликлар шифохонасидан вилоят соғлиқни сақлаш бошқармаси масъуллари иштирокида реабилитацияга кузатилди.\nШифо топганларнинг 30 нафари Россиядан, 1 нафари эса Туркиядан чартер рейслар орқали Бухорога олиб келинган ва карантинга олинган. Коронавирус инфекцияси тасдиқлангач, тиббиёт муассасаларига жойлаштирилган. 1 нафар бемор коронавирусга чалинганлар билан мулоқотда бўлиб, инфекция юқтириб олган.\nУлардан 28 нафари эркак, 4 нафари аёл. Беморларнинг 6 нафари Андижон вилоятидан, 5 нафари Тошкент вилоятидан, Қашқадарё, Бухоро ва Наманган вилоятларидан 3 нафардан, Сурхондарё, Сирдарё, Самарқанд, Жиззах вилоятлари ва Тошкент шаҳридан 2 нафардан, Қорақалпоғистон ва Хоразм вилоятидан эса 1 нафардан. Улар орасида энг ёши каттаси 74 ёшда бўлса, энг ёши кичиги 15 ёшда.\nБухоро вилояти бўйича шу пайтга қадар 178 нафар бемор соғайган бўлса, эндиликда улар 210 нафарга етди. Юртимизда беморларнинг соғайиб чиқиши бўйича Тошкент шаҳридан кейин энг юқори кўрсаткич Бухоро вилоятидан қайд этилмоқда.


Украин президенти Малайзия учоғи уриб туширилишини террорчилик деб баҳолади\n18 январ 2021, Тошкент вақти: 15:52\nУкраина президенти 17 июль куни Донецкда Малайзиянинг Boeing 777 йўловчи самолёти уриб туширилишини террорчилик ҳаракати деб атади.\nРоссия чегарасига яқин жойда қулаган Boeing 777 самолёти бортидаги 280 йўловчи ва экипажнинг 15 аъзоси ҳалок бўлган. Амстердамдан Куала –Лумпурга парвоз қилаётган самолёт йўловчиларининг асосий қисми Голландия фуқаролари бўлган.\nУкраина расмийлари россияпараст айирмачилар ракета отиб, самолётни уриб тушурганини билдирган. Бироқ айирмачилар бу маълумотни рад этмоқда ва бўлиб ўтган воқеада украин ҳукумат армиясини айбламоқда.\nБМТ Бош котиби Бан Ки Мун мазкур воқеа юзасидан халқаро текширув ўтказишга чақирди.


Акциядорлик жамияти (Бош пудратчи) билан МЧЖ (Ёрдамчи пудратчи) 2013 йилнинг июлида қурилиш пудрати шартномаси туздилар. Шартномада олдиндан тўлов тўланган кундан эътиборан 60 календарь кун мобайнида 100 млн сўмлик қурилиш-монтаж ишларини адо этиш назарда тутилганди. Шартнома шартларига кўра Бош пудратчи шартнома имзоланган кундан эътиборан 5 кун ичида шартнома умумий суммасининг 50 фоизи миқдорида олдиндан тўловни амалга ошириши лозим. Қолган сумма бажарилган ишлар (қилинган харажатлар) қиймати ҳақидаги маълумотнома-ҳисобварақ-фактура имзоланганидан кейин 20 кун ичида тўланмоғи лозим. Ёрдамчи пудратчи қурилиш-монтаж ишларини шартномада назарда тутилган муддатда бажарди. Бироқ бажарилган ишлар (қилинган харажатлар) тўғрисидаги маълумотнома-ҳисобварақ-фактура имзоланганидан кейин 20 кун ўтган бўлса-да, Бош пудратчи шартнома бўйича келишилган сумманинг қолган 50 фоиз қисмини ўтказиб бермади. Бажарилган ишлар далолатномаси имзоланган кундан 30 кун ўтгач, Ёрдамчи пудратчи қолган 50 млн сўмни тўлаш талаби билан унга нисбатан даъво билан мурожаат этди. Бош пудратчи даъвога жавоб қилмади. Шу сабабли ёрдамчи пудратчи 50 млн сўмдан иборат асосий қарзни, тўлов муддати ўтказиб юборилганлиги учун 5 млн сўм миқдордаги пеняни, 550 минг сўмлик давлат божини ва 7 200 минг сўмлик почта харажатларини ундириш ҳақидаги даъво аризаси билан хўжалик судига мурожаат этди.\nХўжалик суди ўзининг 25.12.2013 йилдаги ҳал қилув қарори билан МЧЖ даъво талабларининг бир қисмини қаноатлантирди. Ҳал қилув қарорига кўра, акциядорлик жамиятидан МЧЖ фойдасига 50 млн сўм (асосий қарз суммаси), 1 млн сўм (тўлов муддати ўтказиб юборилганлиги учун пеня), 550 минг сўм (давлат божи) ва 7 200 сўм (почта харажатлари) ундирилмоғи лозим.\n2014 йил февралида суднинг ҳал қилув қарори кучга кирганидан кейин акциядорлик жамияти (АЖ) хўжалик судига ҳал қилув қарори ижросини 2014 йил 1 июлга қадар кечиктириб туриш тўғрисида ариза билан мурожаат қилди. Хўжалик суди ўзининг ажрими билан унга ижрони кечиктириб туришни рад этди. Мазкур иш апелляция ва кассация инстанцияларида кўрилмаган.\nЁрдамчи пудратчи шартнома бўйича зиммасига олган мажбуриятларни тўлиқ адо этди ва қурилиш-монтаж ишларини вақтида бажарди. Бироқ Бош пудратчи ҳақни тўлиқ тўламади. Шу сабабли у 50 млн сўмни, шунингдек шартномада назарда тутилган пеняни, қолаверса суд чиқимларини тўламоғи лозим. Бош пудратчига ижрони кечиктиришга ижозат бериш МЧЖни молиявий жиҳатдан мураккаб аҳволга солиб қўяди, оқибатда у иш ҳақи тўлови ҳамда солиқлар тўлаш бўйича мажбуриятларини вақтида бажара олмайди.\nҚурилиш пудрати шартномаси бўйича АЖ олдиндан тўлов тариқасида 50 млн сўм тўлади. АЖнинг асосий буюртмачилари ва АЖнинг ўзи «Ўзбекэнерго» ДАК тизимига киради. Вазирлар Маҳкамасининг баённомасига кўра «Ўзбекэнерго» ДАК корхоналарининг ички тизим бўйича қарздорлиги 2014 йил 1 июлга қадар кечиктирилган. Шунинг оқибатида АЖда вақтинча молиявий қийинчиликлар келиб чиққан ва у суднинг ҳал қилув қарорида эътироф этилган қарзни уза олмайди, шу боис қарзни узишни юқорида қайд этиб ўтилган муддатга қадар кечиктириш имконияти берилишини сўрамоқда.\n1) АЖ (Бош пудратчи) ва МЧЖ (Ёрдамчи пудратчи) 2013 йил июлида умумий суммаси 100 млн сўм бўлган қурилиш пудрати шартномасини тузганлар;\n2) Бош пудратчи қарзни тўламаганлиги муносабати билан Ёрдамчи пудратчи 50 млн сўмдан иборат асосий қарзни, тўлов муддати ўтказиб юборилганлиги учун 5 млн сўмлик пеняни, 550 минг сўмлик давлат божини ва 7 200 сўмлик почта харажатларини ундириш тўғрисидаги даъво аризаси билан хўжалик судига мурожаат этган;\n3) хўжалик судининг ҳал қилув қарори билан АЖдан МЧЖ фойдасига 50 млн сўм (асосий қарз), 1 млн сўм (тўлов ўтказиб юборилганлиги учун пеня), 550 минг сўм (давлат божи) ва 7 200 сўм (почта харажатлари) ундириладиган бўлган;\n4) 2014 йилнинг февралида АЖ суднинг ҳал қилув қарори ижросини 2014 йил 1 июлга қадар кечиктириб туриш тўғрисида ариза билан хўжалик судига мурожаат этган.\nСуд Фуқаролик кодексининг (бундан буён ФК деб юритилади) 244-моддасига амал қилиб, шунингдек АЖ важ-сабабларининг асоссизлиги муносабати билан унга (АЖга) аризани қаноатлантиришни рад этган.\nФКнинг 236-моддасига биноан мажбуриятлар мажбурият шартларига ва қонун ҳужжатлари талабларига мувофиқ лозим даражада бажарилиши керак.\nФКнинг 244-моддаси биринчи қисмига мувофиқ, агар қонун ҳужжатлари ёки шартномада бошқача тартиб назарда тутилган бўлмаса, мажбуриятни бажаришни кечиктиришга ёки уни бўлиб-бўлиб бажаришга йўл қўйилмайди.\nХўжалик процессуал кодекси 217-моддасининг биринчи қисмига асосланиб, хўжалик суди ундирувчи, қарздор ёки суд ижрочисининг аризасига кўра суд ҳужжатининг ижросини кечиктириш ёки уни бўлиб-бўлиб ижро этишга имкон беришга, ижро этиш усулини ва тартибини ўзгартиришга ҳақли. ФК 244-моддасининг иккинчи қисмига биноан етарли асослар бўлган тақдирда суд қарздорга мажбуриятни бажаришни кечиктириш ёки уни бўлиб-бўлиб бажариш имконини беришга ҳақли. «Суд ҳужжатлари ва бошқа органлар ҳужжатларини ижро этиш тўғрисида»ги Қонун (29.08.2001 йилдаги 258-II-сон) 32-моддасининг биринчи қисмига биноан ижро ҳаракатларини амалга оширишга тўсқинлик қиладиган объектив ҳолатлар бўлган тақдирда ҳужжатни ижро этилишини кечиктиришга суд имкон беради. Хусусан, давлат органларининг шартнома тарафларига у ёки бу ҳаракатларни содир этишга тўғридан-тўғри кўрсатма берувчи қарорлари, тарафлар ўртасида эришилган келишув, қарздорнинг банкрот деб эътироф этилиши, унинг қайта ташкил этилиши ҳамда ижро ҳаракатларини амалга оширишга объектив равишда монелик ёки тўсқинлик қилувчи бошқа ҳолатлар шундай ҳолатлар деб қаралиши мумкин. Бироқ «Ўзбекэнерго» ДАК тизимига кирмайдиган тадбиркорлик субъекти учун ички тизим қарздорлигини кечиктириб туриш ҳақидаги важ суднинг ҳал қилув қарори ижросини кечиктириб туришга имкон бериши учун етарли асос деб эътироф этилиши мумкин эмас. Шу сабабли суд АЖнинг суд ҳал қилув қарори ижросини кечиктириш тўғрисидаги аризасини қаноатлантиришни рад этди.\nПировардида шуни таъкидлаб ўтишни истар эдикки, қарз тўлашни кечиктириш имкониятини олиш учун АЖ судловга қадар иш юритиш тартибида МЧЖ билан келишиб олишга ҳаракат қилмоғи лозим эди. Буни, хусусан, шартномага ҳақ тўлашни кечиктириш ёки уни бўлиб-бўлиб тўлаш имконини назарда тутадиган тарзда ўзгартишлар киритиш йўсинида тажассум топтирса бўларди. Шундан кейингина қарзни узиш тўғрисидаги келишувни ва қарзни узиш жадвалини имзолаш зарур эди. «Суд ҳужжатлари ва бошқа органлар ҳужжатларини ижро этиш тўғрисида»ги Қонун 33-моддасининг биринчи қисмига биноан суд ижрочиси ижро ҳаракатлари амалга оширилишини МЧЖнинг аризасига кўра, шу аризада кўрсатилган муддатга, кейинга қолдиришга, шу жумладан АЖга хизмат кўрсатувчи банкка МЧЖ томонидан қўйилган инкассо топшириғи ижро этилишини тўхтатиб туришга ҳақли.